When Two Prime minister of india Talked in Bhojpuri - Bhojpuri: जब भारत के दू पूर्व PM अदावत भूला के बतियावे लगले भोजपुरी में – News18 हिंदी\nलालू यादव फेन चर्चा में बाड़े. जब-जब उनकर नांव आयी, भोजपुरी के महिमा के जरूर गवाई. उनकर राजनीतिक उठान में भोजपुरी के बहुत बड़ जोगदान बा. ईहे भासा बोल के ऊ जनता के दिल पs राज कइले. भोजपुरी के चलते ही ऊ पूर्व प्रधानमंत्री चंद्रशेखर के नजदीक अइले.\nअगर 1990 में चंद्रशेखर मदद ना कइले रहिते तs लालू यादव मुखमंतरी ना बनल रहिते. भोजपुरी में बहुत भावनात्मक शक्ति बा. एकर भाव से प्रगाढ़ रिश्ता बने में तनिको देर ना लागे. भोजपुरी में अतना मिठास बा कि कबो-कबो कड़ुआहट भी बेअसर हो जाला. जइसे 2004 में भारत के दू पूर्व प्रधानमंत्री जब पुरान राजनीतिक अदावत भूला के बइठले तs भोजपुरी में दिल खोल के बतिअवले.\nभोजपुरी प्रेमी पूर्व प्रधानमंत्री\nबलिया के इबराहिम पट्टी के बसिंदा चंद्रशेखर. जे बनले तs पाटी के अध्यक्ष ना तs सीधे परधानमंतरी. मंतरी पद कबो ना कबूल कइले. उनका भोजपुरी से अगाध प्रेम रहे. अगर ऊ जान जास कि सामने वला अदिमी भोजपुरी जाने ला तs ऊ बेहिचक आपना भासा में बात करे लागस. जनता पाटी के खड़ा करेवला लोकनायक जयप्रकाश नारायण (जेपी) भी भोजपुरी भासी रहन. दूनो जना अगल बगल गांव के ही रहे वला रहन. चंद्रशेखर के जब भी जेपी से मोलकात होखे ऊ भोजपुरी में ही बात करत रहन. भोजपुरिया समाज से आवे वला पूर्व अधिकारी अजीत दुबे एगो प्रसंग के जिक्र कइले बाड़े. “1977 के चुनाव के रिजल्ट निकल गइल रहे. जनता पाटी के बहुमत मिल गइलल रहे. मुम्बई के जसलोक हौसपिटल में जेपी के इलाज चलत रहे. उनका के हवाई जहाज से दिल्ली ले आल गइल रहे. जनता पाटी के सांसद उनकर आगवानी खातिर हवाई अड्डा पहुंचल रहन. भारी बीड़ रहे. अजीत दुबे बलिया के हरिहरपुर के रहे वला रहन. ऊ चंद्रशेखर के जवारी रहन. एह से ऊ अजीत दुबे के पहचानत रहन. ओह घरी अजीत दुबे दिल्ली हवाई अड्डा पs जूनियर औफिसर रहन. जब जेपी हवाई जहाज से उतरले तs चंद्रेशखर अजित दुबे के परिचय करवले, ई अजीत दुबे बाड़े… अपने जिला के रहे वला हवन. ई बात सुन के जेपी मुसकुराये लगले.”\nराजनीत में भोजपुरी के भाव\nभोजपुरी प्रेम के चलते ही चंद्रशेखर लालू यादव के बहुत मानत रहन. लालू यादव के गांव फुलवरिया पहिले पुरनका छपरा जिला में रहे. छपरा अउर बलिया में बहुत पहिले से गोतियारो चलत आ रहल बा. बीच में बस गंगा जी के धार बा. एह पार छपरा ओह पार बलिया. 1977 में जब लालू यादव पहिला बेर सांसद बनले तs ओह घहरी जनता पाटी के अध्यक्ष चंद्रशेखर ही रहन. लालू यादव के ठेठ भोजपुरिया अंदाज समाजवादी चंद्रेशेखर के भावे लागल. 1990 के बिहार बिधानसभा चुनाव में कांग्रेस के हार हो गइल. 324 सीट में से जनता दल के 120 पs जीत मिलल रहे. बिधायक दल के नेता के चुनाव के सवाल आइल. तब जनता दल में गुटबाजी चरम पs रहे. देवीलाल, वीपी सिंह अउर चंद्रशेखर के तीन गुट रहे. चंद्रेशखर अउर वी पी सिंह में घनघोर मनमोटाव रहे. देवीलाल भी वीपी सिंह के बिरोधी बन गइल रहन. लेकिन वीपी सिंह भारत के परधानमंतरी रहन. उनकर अनदेखी आसान ना रहे. अइसन हालात के बीच बिहार के भावी मुखमंतरी के चुनाव होखे वला रहे. बिधायक दल के नेता बने खातिर रामसुंदर दास अउर लालू यादव दावा पेश कइले. रामसुंदर दास प्रधानमंत्री वीपी सिंह के कंडिडेट रहन. लालू यादव के माथा पs देवीलाल के हाथ रहे.\nभोजपुरी में बात भइल अउर तइयार हो गइल CM बनने की राह\n1990 में बिधायक दल के नेता के चुनाव आसान ना रहे. शुरू में लालू यादव आपन जीत आसान समझत रहन. लेकिन रामसुंदर दास पूर्व मुखमंतरी रहन. उनकर सहज शैली से बहुत बिधायक प्रभावित भी रहन. रामसुंदर दास के मजबूत स्थिति होत देख लालू यादव के आपन जीत के प्रति शंका होखे लागल.7मार्च 1990 के रात रहे. चर्चा के मोताबिक, लालू यादव चंद्रशेखर के फोन कइले. दुआ-सलाम के बाद खांटी भोजपुरी में संवाद शुरू भइल. लालू यादव कहले, बाबू साहेब (चंद्रशेखर) ! अब रउए पs सभ निरभर बा, अगर कुछ ना करब तs बिहार में वीपी सिंह के अदिमी मुखमंतरी बन जाई. कहल जाला कि वीपी सिंह के नांव सुनते चंद्रशेखर के पारा हाई हो गइल. तब वीपी सिंह के राजनीत फेल करे खातिर चंद्रशेखर आपन नजदीकी बिधायक रघुनाथ झा के तीसरा दावेदार के रूप में खाड़ा करे के कह देले. 8 मार्च 1990 के बिधायक दल के नेता के चुनाव शुरू भइल. जनता दल के 120 नवनिरवाचित बिधायक, पांच एमएलसी अउर दू जनता पाटी में शामिल निरदलीय बिधायक भोटिंग खातिर जुटले. बक्सा में नांव के परची डाल के चुनाव भइल. रघुनाथ झा के 12, रामसुंदर दास के 56 अउर लालू यादव के 59 भोट मिलल. रघुनाथ झा रामसुंदर दास के मिले वला 12 सवर्ण बिधायक के भोट काट ले ले जवना से लालू यादव बिधायक दल के नेता चुना गइले. अगर चंद्रशेखर ई मदद ना कइले रहिते तs लालू यादव बिहार के मुखमंतरी ना बनल रहिते.\nदू पूर्व PM के भोजपुरी में बतकही\nएक समय इहो आइल जब वीपी सिंह अउर चंद्रशेखर बीतल बात बिसार के एक दोसरा के नजदीक अइले. वरिष्ठ पत्रकार राजीव रंजन ई दू पूर्व प्रधानमंतरी के भोजपुरी में बतकही के बड़ा रोचक बरनन कइले बाड़े. “माहौल क्या है?” उनकर रिपोर्टिंग के चरचित अंदाज रहल बा. राजीव रंजन जवन बतवले बाड़े ओकर मोताबिक कहानी कुछ अइसे शुरू होत बा. 2004 लोकसभा चुनाव के रिजल्ट अभी निकले के शुरू ही भइले रहे. रुझान से साफ होके लागल कि अब वाजपेयी सरकार के हार होखे वला बा. एही बीच चंद्रशेखर वीपी सिंह के आवास पs पहुंचले. वीपी सिंह 1989 में परधानमंतरी बनल रहन जब कि चंद्रशेखर 1990 में. चंद्रेशेखर अउर वीपी सिंह में बात होखे लागल. अइसन संजोग बनल कि राजीव रंजन भी ऊहां मौजूद रहन. वीपी सिंह जब बइठका में अइले तब चंद्रेशेखर देने देख के भोजपुरी में कहले, तबियत ठीक बा ? ओह घरी चंद्रशेखर अउर वीपी सिंह के तबियत खराब चलत रहे. वीपी सिंह के ब्लड कैंसर के पता चल गइल रहे. चंद्रेशेखर के कैंसर के अभी पता ना चलल रहे. वीपी सिंह के बात सुन के चंद्रशेखर कहले, हमरा तहार हाल के पूछे के चाहीं तs तूं हमार हालचाल पूछ रहल बाड़s !\n…तs लालू यादव अइसे बनल रहन रेल मंतरी\nएकरा बाद दूनो पूर्व परधानमंतरी चुनाव रिजल्ट पs भोजपुरी में डिसकसन करे लगले. वीपी सिंह- देखलs ! हमरा अंदाजा रहे कि इहे होई (वाजपेयी सरकार के हार). चंद्रेशेखर- असल में जब नायडू (चंद्रबाबू) के रिजल्ट आवे लागल तब बूझा गइल कि अब ना आ पाई मामला. अब तूं जा के सोनिया से मिलs. फोन मत करs, सीधे मिलs. लालू तs ना मानी. मानहूं के ना चाहीं. लालू के 24 सांसद जीतल बाड़े. लेकिन तूं कहबs ऊ (रामविलास पासवान) मान जइहें . उनका के दू मंत्रालय देके के मनावल जा सकेला. वीपी सिंह- देखत हईं, हमहूं तs कहिए सकता बानी. चंद्रशेखर- ना ना, देखे के कवनो बात नइखे, बाद में ठीक ना होई. मिले खातिर जा. करीब चार पांच मिनट बतकही भइल के बाद चंद्रशेखर उहां से निकल गइले. तब वीपी सिंह सोनिया गांधी के निवास पs जाए के तइयारी करे लगले. दरअसर 2004 में यूपीए के जीत के बाद रेल मंत्री बने खातिर लालू यादव अउर रामविलास पासवान में ठन गइल रहे. बाद में लालू यादव रेल मंत्री बनले. जब कि रामविलास पासवान के इस्पात अउर उर्वरक मंत्रालय दिहल गइल. भारत के दू पूर्व प्रधानमंतरी के भोजपुरी में बात करे के ई दुरलभ प्रसंग बा.


होली हो लिहल – टटका खबर\nरंग के त्योहार कहल जाये वाला होली काल्हु पूरा देश में धूमधाम से मनावल गइल. धूर खेल से शुरु हो के सबेरे नौजवानन के टोली एक दोसरा के रंग से पोते नहावे में लागल रहुवे. लड़िकियन औरतन के टोलीओ एह मामिला में केहूसे कम ना रहली सँ. दुपहरिया होत सभे नहा धोवा के अबीर गुलाल के होली खेले लागल. एक दोसरा का घरे जा के मिले, अबीर लगावे आ गुझिया पकवान खाये खियावे में लागल जरुर बाकिर अबकी ऊ चहल पहल ना रहल जवन हर साल होत रहे काहे कि भारत वेस्टइंडीज के मैच देखे में नवही बेसी लागल रहले.


मनोज तिवारी 20वीं मंज़िल से छलांग लगवलें – Anjoria\nमनोज तिवारी 20वीं मंज़िल से छलांग लगवलें\nहालही अपना फिलिम ‘गंगा जमुना सरस्वती’ के शूटिंग करत में भोजपुरी मेगास्टार मनोज तिवारी एगो बहुते खतरनाक स्टंट सीन कइलन जवना में बीसवाँ मंजिल से छलांग लगावे के रहुव. मनोज तिवारी के बहुते समुझावे के कोशिश कइल गइल कि अइसन सीन मत करीं, डुप्लीकेट से करवा लिहल जाई जे स्टंट सीन करे खातिर अनुभवी होलें बाकिर मनोज तिवारी खुदही स्टंट सीन देबे पर अड़ गइलें. ओकरा बाद सेफ्टी वायर बान्ह के बीसवीं मंजिल से छलांग लगा दिहलें. एह खतरनाक स्टंट सीन पर सभे ताली बजा के स्वागत कइल.\nबाद में सीन के डबिंग करत घरी मनोज तिवारी जब सीन देखलें त बहुते डेरा गइलें. कहलन कि सीन करत घरी त डर ना लागल रहे बाकिर आजु जब सीन देखत बाड़न त मन में डर समा गइल. कहीं सेफ्टी वायर टूट जाइत भा दोसर कवनो हादसा हो जाइत तब ? इहे सब सोचत थोड़ देर ला ऊ खामोश हो गइलन कि दर्शकन के मनोरंजन खातिर कलाकार का का ना करसु.\nएह फिल्म में भोजपुरी के तीनो सुपर स्टार एक साथ काम कइले बाड़न आ ‘गंगा जमुना सरस्वती’ फिलिम जल्दिए रिलीज होखे वाली बा.


प्रेम विद्रोही हो गइलें रवि किशन – Anjoria\nसिनेमा भोजपुरी के सदाबहार सुपर स्टार रवि किशन एह घरी मुंबई छोड़ लखनऊ में प्रेम विद्रोही बनल बइठल बाड़ें. रवि किशन के प्रेम विद्रोही बनावे के जिम्मेवार बाड़ें निर्माता अंजनी उपाध्याय आ निर्देशक सनोज मिश्रा. अब सवाल उठऽता कि रवि किशन आखिर केकरा प्रेम में विद्रोही बनल बाड़ें, जान लीं कि ऊह बाला के नाम हऽ संगीता तिवारी.\nपुरवैया इंटरटेनमेंट के बैनर तले बनत फिल्म प्रेम विद्रोही के शूटिंग आजुकाल्हु लखनऊ में चलत बा. एह फिल्म में रवि किशन आ संगीता तिवारी के अलावा सुरेन्द्र पाल अउर अवधेश मिश्रा मुख्य भूमिका में बाड़ें. रविकिशन बतावत बाड़ें कि ई फिल्म उत्तर प्रदेश आ बिहार के राजनीति पर केन्द्रित बा जवना में आरक्षण आ जाति आधारित राजनीति के बखूबी फिल्मावल जात बाॆ एकर स्टार्ट टू फिनिश शूटिंग लखनऊए में होखी.\nआजुकाल्हु चुनले चानल भोजपुरी फिलिम करे वाला रवि किशन के आवे वाली फिलिमन में दयाल निहलानी के छपरा के प्रेम कहानी, साली बड़ी सतावेली, अग्नियुद्ध, धुरंधर वगैरह शामिल बा.


भोजपुरी संगीत के नहले पे दहला में अबकी हफ्ता रविन्द्र जैन – Anjoria\nअप्रैल 15, 2011 नहले पे दहला\nमहुआ टीवी पर चल रहल रियलिटी शो “नहले पे दहला” अब अपना मंजिल का तरफ तेजी से बढ़ रहल बा. आखिरी दू में चुनाये खातिर अब प्रतिभागियन के छह गो पड़ाव पार करे बा आ हर एपिसोड में दू दू गो पड़ाव आई. चार गो बाचल प्रतिभागियन में से केहू के अगिला तीन पड़ाव तक बाहर के राह ना देखावल जाई. अबकी हफ्ता खास मेहमान जज का रुप में मशहुर गायक रविन्द्र जैन मौजूद रहीहें.\nएपिसोड के पहिला पड़ाव में महानतम गायकन के श्रद्धांजलि का तौर पर ओह लोग के गीत गावे के बा. शुरुआत लाडो कृतिका “हे गंगा मईया तोहे पियरि चढ़इबो” से करीहें. विकास के गाना रही “जल्दी जल्दी चला ए कहारा, सूरज डूबे रे नदिया”. आर्यनंदिनी गइहें “खाई के मगहिया पान ए राजा हमरि जान लेबऽ का”. आकाश के गाना होखी “गोरकी पतरकी रे”.\nदोसरका पड़ाव में भोजपुरी लोक संगीत के जलवा रही जवना के शुरुआत खुद मनोज तिवारी करीहें “कुँआ के ठंढा पानी पीपल के छाँव” से करीहें. विकास गइहें “बागी बलिया वीरन के धरती, आगि जइसन बरेला” जवना पर पवन सिंह आ कल्पना स्टेज पर आ जइहें. सभे मिल के एह गाना के गाई. तब अइहें कृतिका लाडो जे “पूरब के पनिया खराब रे बिदेसिया” गावे. आकाश के गाना चइता के होखी “हे रामा कंठे सुरवा”. एह परफारमेंस में पवन सिंहो साथ देबे मंच पर आ जइहें आ बाद में धनंजय सिंह आ कल्पना खड़ा हो के आकाश के अभिवादन करीहें. आर्यनंदिनी के गाना रही “अँखिया से ढरके पिया ढर ढर पनिया” जवना के सुन के इमोशनल भइल कल्पना आ के आर्या के अँकवारी बान्ह लीहें.\nएह एपिसोड के प्रसारण शनिचर १६ अप्रेल के कइल जाई.


जिनिगी के दौड़ थथम गइल पद्मश्री मिल्खा सिंह के – टटका खबर\nखेल देश-दुनिया भोजपुरी पट्टी\nJun 19, 2021 कश्मीर, कांग्रेस, कोरोना, क्रिकेट, खीर भवानी, गाजीपुर, छपरा, बलिया, मिल्खा सिंह, वाराणसी, शेयर बाजार, सोनभद्र\n(टटका खबर, शनीचर, जेठ अँजोरिया नवमी, 2078 विक्रमी)\nआखिरकार काल्हु शुक का दिने कोरोना से लड़ाई हार गइलन चार बेर एशियन गेम्स के स्वर्ण पदक विजेता रहल पद्मश्री मिल्खा सिंह. कुछ दिन पहिलहीं उनुकर पत्नी निर्मल कौर (85) के कोरोने से निधन हो गइल रहुवे आ अब परिवार पर एगो अउर दुख के पहाड़ आ गिरल. 90 बरीस उमिर रहुवे मिल्खा सिंह के. 19 मई का दिने पता चलल रहे कि मिल्खा सिंह के कोरोना के छूत हो गइल बा. तब उऩुका के चंडीगढ़ पीजीआई में भरती करावल गइल रहुवे. पिछला3जून के ऊ कोरोना निगेटिव हो गइल रहुवन बाकिर कोरोना का बाद होखे वाला विसंगतियन का चलते आखिर उनुकर दौड़ थथमिए गइल. उनुका निधन पर राष्ट्रपति आ प्रधानमंत्री आपन संवेदना प्रकट कइले बाड़ें.\nकोरोना के जाँच, इलाज, आ मरीजन के देखभाल के अगिला कतार में रहे वाला स्वास्थ्य कर्मियन खातीर देश के 26 राज्यन में चले वाला 111 केन्द्रन पर एगो ‘विशेष क्रैश-कोर्स’ वाला प्रशिक्षण कार्यक्रम के काल्हु शुक का दिने उद्घाटन करत प्रधानमंत्री नरेंद्र मोदी देश के फेरु सावधान कइलन कि कोरोना बीमारी अबहीं खतम नइखे भइल आ देश के एह चुनौती से निपटे ला तइयारे रहे के होखी.\nराजस्थान में कांग्रेस के प्रदेश प्रभारी अजय माकन कहलन कि उपमुख्यमंत्री रहल सचिन पायलट के तवज्जो ना दीहल गलत बाति बा. कहलन कि सचिन पायलट कांग्रेस के बड़हन आ खास नेतन में शामिल बाड़ें आ उनुका के सम्मान देबहीं के होखी. एने कई दिन से दिल्ली में जमल सचिन पायलट के पार्टी नेतृत्व मिले के मौका नइखे देत, एह बाति पर सफाई देत माकन कहलन कि प्रियंका गांधी दस दिन से दिल्ली में हइसे नइखी ते मिलती कइसे.\nजम्मू -कश्मीर में काल्हु खीर भवानी मनावल गइल आ उपराज्यपाल मनोज सिन्हा, मुख्यमंत्री रहल उमर अब्दुल्ला अउर महबूबा मुफ्ती का साथही अउरिओ नेता जेठ अठमी के मनाए जाया वाला एह त्यौहार के बधाई दीहलन.\nभारत आ न्यूज़ीलैण्ड का बीच होखे वाला आईसीसी विश्व टेस्ट चैंपियनशिप के फ़ाइनल बरखा का चलते काल्हु शुरु ना हो सकल आ पहिला दिन खाली चल गइल. अब अगिला चार दिन के खेल का समय में आधा आधा घंटा बढ़ावल जाई बशर्ते खेल हो पावे. अगर अउरी बाधा आवत बा त खेल के दिन एगो अउर बढ़ा दीहल जाई.\nकाल्हु शुक दिने आइल बड़हन गिरावट का बाद बाजार के आखिरी समय में लिवाली के दौर लवटल आ बाजार हरियर हो के बंद भइली सँ. सेंसेक्स 52344 अंक पर आ निफ्टी 15683 अंक पर बंद भइल.\nउत्तर प्रदेश कांग्रेस के सचिव रहल सुनील राय के कहना बा कि कांग्रेस के प्रदेश अध्यक्ष अजय कुमार लल्लू सवर्ण विरोधी मानसिकता राखेलें आ उनुका पद पर रहते सवर्ण लोग पार्टी ना जुट सके. कांग्रेस के एगो अउर नेता सिराज मेंहदी पिछला दिने अखिलेश यादव से मिलला पर तंज कसत कहले कि अब त कांग्रेस आ प्रियंका गाँधी के जान जाए के चाहीं कि के का ह आ के कांग्रेस के गड़ही में डाले में लागल बा.\nगाजीपुर के करीमुद्दीनपुर थानाध्यक्ष समेत तीन गो सिपाहियन के बाहुबली विधायक मुख्तार अंसारी के सहयोग करे का आरोप में निलंबित क दीहल गइल.\nवाराणसी के कपसेठी इलाका में मटुका धनगर गाँव का लगे एगो ट्रक से कचराके एगो औरत के मौत हो गइल आ एगो अउर औरत घवाहिल हो गइल.\nबलिया के मनियर इलाका में एगो कम उमिर के लइकी से बलात्कार के मामिला पता चलल बा. अपना घर का दुआर पर सूतल एह लइकी से एगो नवही जबरिया दुष्कर्म कइलसि. ओकर चिल्लाहय सुन के ओकक नानी अइली त ऊ नवही भाग गइल.\nबलिया रसड़ा कोतवाली इलाका के हिता का पूरा गाँव में रहे वाला एगो आदमी के गिरफ्तार कइल गइल. ओकरा पर आरोप बा कि ऊ फेसबुक पर हिन्दू देवी- देवतन पर अभ्रद टिप्पणी आ गाली लिखले बावे.\nछपरा के रौजा मुहल्ला में एगो वेल्डिंग मिस्त्री के मौत बिजली के करंट से हो गइल. ऊ गड़खा थाना के बगही गांव के निवासी रहुवे.\nसोनभद्र में नेशनल हाईवे 39 पर लौवा नदी पर बनत पुलिया के अस्थाई रपटा बह गइला का चलते यूपी आ झारखण्ड का बीच आवाजाही बाधित हो गइल बा.\nअरविंद शर्मा यूपी भाजपा के उपाध्यक्ष बनावल गइलें


तोहरा से राजी ना ए बलमुआ, तोहरा से राजी ना – बतंगड़ 78 – Anjoria\nफगुआ बीत गइल बा आ अब चइत चलत बा. परम्परा का हिसाब से चइत में फगुआ ना गआव बाकिर मौका प एह ले बढ़िया कवनो लाइन याद नइखे पड़त त एकरे इस्तेमाल क लिहनी ह. एगो फगुआ में सुनले रहीं ई गीत – तोहरा से राजी ना ए बलमुआ, तोहरा से राजी ना. हम के नींबुआ बिना तरसवले बलमुआ तोहरा से राजी ना.\nसब कुछ मिलला का बादो एह गीत के नायिका के शिकायत रहिए गइल कि ओकरा नींबू खाए के मन रहुवे आ ऊ ना ले आइल ओकर बलमुआ. कुछ कुछ इहे हाल हो गइल बा देश के. जनता के मोदी से बहुते शिकायत बा, खास क के ओह लोग के जे पिछला लोकसभा चुनाव में भाजपा के भोट ना दिहले रहुवे. ऊ लोग जब ना तब 15 लाख रुपिया के तगादा करत रहत बा. दोसर शिकायत ओहु लोग के होखे लागल बा जे पिछला चार बरीस से सरकार में साथे रहल. लोग बाग मजाक में कहेला कि संघतिया मतलब जे संगे रहि के घात करे. तेलुगू देशम पार्टी के शिकायत बा कि ओकरा राज्य के विशेष दर्जा काहे नइखे देत केन्द्र सरकार. केन्द्र करे त का करे. कायदा कहत बा कि उत्तर पुरुब के राज्यन का अलावे कवनो दोसरा राज्य के विशेष दर्जा ना दीहल जा सके बाकिर तेदेपा के जिद बा कि ना विशेष दर्जा चहबे करी. बिहारो के मांग चलल आवत बा एही विशेष दर्जा के बाकिर जदयू मे अतना समुझ बाकी बा कि ऊ एकरा ला जिदियात नइखे. अगर आंध्र जइसन राज्य के विशंष दर्जा दे दिआव त कुछेके राज्य बाची जे ओकरा ले बेहतर बा ना त करीब करीब सभे विशेषे राज्य हो जाई. भर गाँवे छँटुआ हो जाई त असत छँटुआ त उहे नू रही जे बाच गइल होखे.\nबाकिर एहिजा असल कारण कुछ फरके बा. गोरखपुर आ फूलपुर उपचुनाव हारते विपक्षियन के लागे लागल बा कि मोदी के हरावल मुश्किल नइखे. बस उनुका खिलाफ सगरी गोल एक जुट हो के लड़े. बिहार में एकर पहिला प्रयोग भइल बाकिर नीतीशे के बुझाइल होखी कि साँप आ नेवला के साझेदारी कइसन बीतेला. यूपी में गेस्ट हाउस कांड भुला के अखिलेश के बुआ जी अपना बबुआ के उमीदवारन के समर्थन दे दिहली आ उपचुनाव में बबुआ के गोल दुनु सीट जीत गइल. अब बबुए के मन जानत होखी कि बुआ के रिटर्न गिफ्ट दीहल कतना मुश्किल भा महँग पड़े जा रहल बा. दुनु सीट पर आपन जमानत जप्त करा के कांग्रेसी बबुआ एही प खुश बाडें कि भाजपा हार गइल. आपन जमानत जप्ती के उनुका कवनो अफसोस नइखे. खुशी बा कि मोदी हार गइलन.\nआ देखते देखत बहुते बरियार लउकत मोदी सरकार कमजोर लउके लागल बिया. दावा से नइखे कहल जा सकत कि सोमार का दिने मोदी सरकार के आखिरी दिन होखी कि ना. आ याद आवत बा ऊ दिन जब हाराबाजी जइसन लागल रहे कि स्काईलैब पहिले गिरी कि मोरार जी के सरकार. तेदेपा छटक गइल बा, शिवसेना कोन्हियाइल चलत बा, शत्रु जइसन एकाध गो सांसद दगा दे देसु त भाजपा के बहुमत खतम आ ओकरा बाद शुरु हो जाई बाकिर संधतियन के घात.\nभगवान मत करसु कि अइसन होखे. आ ई सभ देखि के एगो सीखो मिलत बा कि अगिला लोकसभा चुनाव में लोग एकजुट रहसु आ अगड़ा-पिछडा़, दलित-सवर्ण के दुश्मनी चाल से बच के रहसु. एगो सीट जीतला पर तस्लीमाबाद में लागल पाकिस्तान जिन्दाबाद आ भारत तेरै टुकड़े होंगे के नारा के ट्रेलर समुझीं. फिलिम अबहीं बाकी बा दोस्त.\nPrevious Post: हमार जान ह भोजपुरी\nNext Post: बाति निकलब त बाति बहुते आगा ले जाई ! बतंगड़ – 79


Bhojpuri: जैविक हमला कोरोना से मनुष्य जीती, जरूर जीती – dnyan pravah\nMay 12, 2021 admin\t0 Comments\tBhojpuri, Bhojpuri News, China Bilogical Attack, Corona Cases in India, Corona is Bilogical, Corona Second Strain, Corona Virus Latest update, coronavirus\nताजा समाचार बतावतारन स कि ए घरी पूरी दुनिया में कोरोना से 16 करोड़ लोग संक्रमित बा. एने अमेरिका के खुफिया एजेंसी एगो खुलासा कइले बिया कि कोरोना चीन के जैविक हथियार ह. अमेरिका के लगे एकरा से संबंधित दस्तावेज बाड़न स. ई दस्तावेज साबित करतारे सन कि चीन कोरोना नामक जैविक हथियार के प्लानिंग बहुत पहिले से करत रहल ह. चीनी सेना पीएलए (पीपुल्स लिबरेशन आर्मी) के वैज्ञानिक आ सामरिक विशेषज्ञ एकर पुष्टि कइले बा लोग. ई पुष्टि वाला दस्तावेजो अमेरिका का हाथे लागि गइल बा. अच्छा जैविक हमला में ना कौनो सेना के तैनात करेके रहेला आ ना कहीं बमबारी करेके रहेला. बस कौनो खतरनाक वाइरस कौनो देश में छोड़ दीं, ओइजा के लोग ओह बेमारी से तड़पे लगिहें, मरे लगिहें. इहे वाइरस के कतहीं छोड़ि दिहला के जैविक हमला कहल जाला. जेकर रोग से लड़े के क्षमता (रोग प्रतिरोधक क्षमता) बरियार बा, ऊ दवाई- बीरो खा के स्वस्थ हो जाई. त अमेरिकी विशेषज्ञ कहतारे सन कि तीसरका विश्व युद्ध पारंपरिक हथियार से ना लड़ल जाई, बल्कि जैविक हथियार से लड़ल जाई. वाइरस से लड़ल जाई. त चीन पर आरोप बा कि ऊ कोरोना फइला के पूरा दुनिया के कमजोर आ खुद के ताकतवर होखल चाहता. काहें से कि कोरोना शुरू भइला के नौ महीना के भीतरे चीन अपना देश में एह बेमारी के कंट्रोल क दिहलस. अब ओइजा कोरोना वाला कौनो खतरा नइखे. एने हमनी का देश में आ दुनिया के कई गो देशन में कोरोना के दोसरकी लहर हाहाकार मचवले बिया. चीन चाहता कि ओकर दुश्मन देशन के मेडिकल व्यवस्था बरबाद हो जाउ. तहस- नहस हो जाउ. अमेरिका जौना रिपोर्ट के खुलासा कइले बा, ओकरा में चीन के पीपुल्स लिबरेशन आर्मी से जुड़ल वैज्ञानिक आ हथियार विशेषज्ञ शामिल बाड़े सन. रिपोर्ट कहतिया कि एकरा बारे में चीन के राष्ट्रपति शी जिनपिंग आ उनकरा काफी करीबी लोगन के सन 2015 से ही हर चीज मालूम रहल ह. रिपोर्ट इहो कहतिया कि चीन कोरोना वाइरस के सैनिक के विकल्प के रूप में देखता. माने कौनो देश संगे सैनिक ना लड़िहें सन, वाइरसवे लड़ी. आ हमनी का देश में घुसि के ई वाइरस हमनी का देशवासिन संगे लड़ते बा. बाकिर एकरा संगे एगो आशंका खड़ा हो गइल बा. कहीं एह टेक्नालाजी के आतंकवादी मत हैक क ल सन. आतंकवादी जौना देश के दुश्मन मानतारे सन ओपर जैविक हमला क सकेलन स. आतंकवादियन में संवेदना आ मोह- माया के अभाव रहेला. बाकिर हर रोग आ समस्या के एगो काट होला. एही काट पर भारत समेत कई गो देश गंभीरता से काम कर रहल बाड़े सन. भगवान करसु कि एकरा में जल्दिए सफलता मिलो. अब आईं देखल जाउ कि विधानसभा चुनाव का बाद बंगाल में कोरोना के का स्थिति बा. त रउवां त जानते बानी कि चुनाव में डबल लेयर वाला मास्क, हरदम संगे सेनिटाइजर राखल, थोरे- थोरे देर पर हाथ धोअल आ केहू से दू फीट के दूरी पर रहि के बतियावल, दोसरा के चीज ना छुअल जइसन सावधानी खतम हो जाला. विधानसभा चुनाव के घरी खूब सभा आ मीटिंग भइल ह. चुनाव परिणाम घोषित होखत- होखत कोरोना एतना फइल गइल कि हाहाकार मचि गइल. नतीजा ई भइल कि बंगाल के मुख्यमंत्री सबसे पहिले कुछ दिन खातिर लोकल ट्रेन बंद क देले बाड़ी. ट्रेन में ठसाठसी भीड़ होला. खासतौर पर आफिस टाइम पर. रउवां जानते बानी कि संक्रमण एही ठसाठसी में होला. एकरा अलावा आंशिक लाकडाउन के घोषणा भइल बा. आंशिक लाक़डाउन का ह?बाजार सबेरे सात बजे से दस बजे तक खुली. ओकरा बंद. फेर सांझ खान तीन बजे से पांच बजे ले खुली. फेर बंद हो जाई आ अब अगिले दिने सबेरे सात बजे खुली. दवाई के दोकान, ऑनलाइन सर्विस सप्लाई पर कौनो पाबंदी नइखे. ई कुल 24 घंटा आपन दोकान खोल सकेलन स. आ लोगन के का हाल बा? लोगन माने आम जनता. सब डेराइल बा, आशंकित बा कि कहीं हमरो कोरोना मत हो जा. अब कोरोना केहू से कहि के त धरी ना. जब विशेषज्ञ लोग कहि देले बा कि ई रोग हवा के जरिए फइलता त फेर हमनी के हाथ में सावधानिए रहि गइल बा. बांचि गइनी त ठीक बा ना त दवाई- बीरो खाईं, अस्पताल में भर्ती होखीं. भगवान के कृपा बरसी आ रउवां ठीक हो जाइब. एइजा एगो घटना के जिकर कइल जरूरी बा. एगो नास्तिक आदमी के कोरोना हो गइल रहल ह. हालत गंभीर होखे लागल त अस्पताल में भर्ती के कोशिस कइले. कौनो अस्पताल में जगह ना मिलल. उनुका मन में डर समा गइल. आखिर अपना मेहरारू से चिरउरी के अंदाज में कहले- तूं अपना भगवान जी से वर मांग कि हम ठीक हो जाई. त देखीं जब जान पर खतरा आ जाला त नास्तिको आदमी भगवान- भगवान के जाप करे लागेला. संत लोग कहले बा कि एगो टाइम आवेला कि दवाइयो कामे ना आवेला, तब भगवान के पुकारे के चाहीं. आ एक बार भगवान के हृदय से पुकारब, त ऊ दउरल आ के राउर मदद करिहें. दउरल माने? भगवान त सब जगह बाड़न त उनुका दउरे के बा. त ई कुल बात संत- महात्मा लोग अपना बाति के रोचक बनावे खातिर कहेला. अपने बाति के कंट्राडिक्ट क देला लोग, अपने बाति के विरोध में बोलि के लोगन के ध्यान खींचि ली लोग. खैर माफ करब बिषयांतर हो गइल ह. त बंगाल में ढेर लोग बाहरी बा. कतने लोग ट्रांसफर के कारन कोलकाता आइल बा. अइसन आदमी कोरोना से मरि जाई त ओकरा के पुछारि करे के आई. केहू ना. ओकर मेहरारू अवाक होके चारो ओर टूअर नियर ताकेले. अइसना में कुछ लोग आपदा के अवसर बना देला. ठीक ओही तरे जइसे कालाबाजारी 60 हजार के आक्सीजन कंसंट्रेटर एक लाख बीस हजार में बेचतारे सन. कई गो कालाबाजारी गिरफ्तारो भइल बाड़े सन. बाकिर जानते बानी चोर चोरी से जाला, हेराफेरी से ना जाला. एह कालाबाजारियन के एगो कटगरी होला. ओकनी के लागेला कि एह संसार में सब मरि जाई बाकिर ओकनी के अमर बाड़े सन. अगर अइसन ना रहित त ओकनी के ई नीच आ घृणित काम करबे ना करिते सन. दवाई आ इंजेक्शन ब्लैक मार्केट में बेचाता. सचहूं कालाबाजार में काला दिल वाला लोग बाड़े. एने मनुष्य पर विपत आइल बा, ओने एकनी के लाभ के हिसाब लगावतारे सन. बेहाल, परेशान लोगन के खून चूसि के ऊ कौना स्वर्ग के कल्पना करतारे सन भगवाने जानसु. आ जेकर हित- नात कलकत्ते में बा, ऊहो कोरोना से मृत्यु सुनि के लगे नइखे आवत. त ओकरो के श्मशान ले जाए खातिर लोग तेयार बाड़े बाकिर हर आदमी के दू हजार रुपया देबे के परी. अगर रउवा अपना परिजन के अंतिम बार मुंह देखेके चाहतानी त रउवां पाकिट से एक हजार रुपया निकाले के परी. तबे कर्मचारी चेन खोलि के मुंह देखावता. अइसन कुल रुपया लेके ई राक्षस रूपी मनुष्य कौना सुख के कल्पना करता, भगवान जानसु.\n← Bhojpuri: जब 26 साल के पप्पू जादव से चाइलेंज में हार गइल रहन लालू जी\nसिर्फ 1049 रुपये में लॉन्च हुआ देश का पहला बुखार मापने वाला फोन,4दिन चलेगी बैटरी और कैमरा →\nऑनर किलिंग या हत्या? अगवा हुई पूजा की मिली लाश, चेहरे को तेजाब से जलाया\nबाबा रामदेव पर देशद्रोह का मुकदमा दर्ज करने की मांग, मुजफ्फरपुर की अदालत में याचिका


शशि रंजन मिसिर जी के लिखल देवठान के कहनी | जोगीरा\nHome आलेख शशि रंजन मिसिर जी के लिखल देवठान के कहनी\nशशि रंजन मिसिर जी के लिखल देवठान के कहनी\nकार्तिक के महिना में हमार आजी रोज भिनसारे दुआर पर शिवाला के कुआं पे नहास, ओहिजे तुलसी जी के दीया बारस आ साथे गीतो गावस-\nजगा द राम तुलसी के भइले बिहान हो…\nजे मोरा तुलसी से नेह लगयिहें रामा\nजनम जनम अहिवात मिलि जइहें हो राम…\nजगा द राम तुलसी के\nहमरा बड़ा जबून बुझाए कि हेतना फजिराहे इ पूजा कइला के का काम बा ? बाकिर एतना मालुम रहे कि एही दिनवें ऊख चुसेके बरत आवेला ।\nआजी पूजा करिहें… तुलसी महारानी के । बियाह करवयिहें शालिग्राम से… ऊख के माड़ो गड़ाई… तुलसी के गाछ के मेहरारू लेखा सजावल जाई । चूड़ी, टिकुली, सेनुर सभे टिकाई… लाल चुनरी ओढा के नवकि कन्या बना दिहल जाई । मजगर खेल रहे हमरा खातिर… ।\nफेर घर भर के लोग गीत गाई-\nकवना घरे तुलसी जी लिहली जनमवा\nकवना घरे भइली अहवात…\nजगा द राम तुलसी के… भइले बिहान\nओही घरी हमनी के उ माड़ो के ऊख पे आपन हक जताइब जा ।\n– हई जरी (जड़) देने से चार पोर ऊख हमार… हई ऊख में सियार पदले बा… हम ना खाइब । ( ऊख जब पाक जाला त कवनो कवनो पोर से फाट जाला, ओही जगह पे सब रस इकठ्ठा हो के , सुख के लाल हो जाला… हमनी के उहे कहीं जा कि इ सियार के पादल ह,एही से फाट गइल बा )\nहोत बिहान, हमनी के ओह माड़ो में से ऊख निकाल निकाल चूसब जा ।\nहमार बाबा, बड़हन कर्मकांडी… उनके श्रीमुख से सुनल कथा के एहिजा अपना से मगज से लबरत बानी –\nइ कथा ब्रह्मा जी कहले… देवता लोग के कहला पे…\nए हो देवता लोग, जानते बाड़… बुढा गईनी हो । दोसरकन के जिनगी के रूप गढ़े में थाक गइल रहीं त अन्घी लाग गइल । एह सुतला में हमार मुंह खुला रह गइल रहे ।\nओह घरी एगो राक्षस … नांव ओकर शंखासुर … बड़ा बदेल रहे… भयंकर उत्पाती ।\nहमार मुंहवा त खुला रहले रहे… उ हमार मुंह में खेलत सभे वेद लोग के उठा ले गइल… वेद लोग हमार लईका… ।\nअब हम बुढा से उ राकस धराये के मान के रहे !!?? उ त लेके समुन्दर के तली में समा गइल ।\nहमरा कुछो बुझाइल ना त बिसनु भगवान भी गइनी । अब रउरे आसरा बा… सब बेद लोग के हमरा के लौटाईं ।\nतब बिसनु भगवान मछली बन के समुन्दर में गइले… ओह राक्षस से घनघोर लड़ाई कइलन… शंखासुर के मार के वेद के अपना साथे लइले ।\nबाकी एह लड़ाई में बिसनु भगवान थाक गइल रहन । सुस्ताये खातिर शेषनाग के शैया पे लेटले त नींद लाग गइल ।\nनींद अस कि टूटले टूटे ना… अब सभके चिंता भइल कि भगवाने सुत जयिहें त संसार के पालन के करी ?\nबिसनु भगवान के तुलसी से बड़ा प्रेम… सभे देवता कहले कि जब ले भगवान नइखन जागत तब ले तुलसी माई संसार में कल्याण करिहें ।\nतुलसी जी बैकुंठ से धरती पे आ गइली । चार महीना बाद बिसनु भगवान के देह हिलल त देवता लोग लगले मंगल गावे –\nअब बिसनु भगवान के नींद टूटल त तुलसी के खोजले….\nसभे कहल उ त राउरे कार करत बाड़ी संसार में, अब जब रउरा जाग गइनी त उनका के ले आयीं । बिसनु भगवान उनका के लावे एह संसार में अइले त तुलसी नवकी दुलहिन बनके उनका लगे गइली । दुनो जाना के बिरह दूर भइल आ फेर तुलसी बैकुंठ पधरली । आ बिसनु भगवान आपन डिउटी… अरे संसार के पालनकरता वाला…. संभरलन ।\nअब एह दिन के संसार के लोगन तुलसी आ बिसनु के बियाह के रूप में मनावेला । आ एही दिन बिसनु भगवान नींद से उठले त एकरा के देवठान (देव- उठान) कहल जाला ।\nनवका पौधा ऊख के… मीठ – रसदार … आ पानिफल सिंघाड़ा इहे कुल्ही पूजा में चढ़ावल जाला ।\nकहे के त बिसनु भगवान के जागे के परब ह , बाकी देखल जाओ त इ अपना भीतर के देवत्व जगावे के परब ह ।\nत परेम पूर्वक बिसनु-तुलसी के गीत गाईं, मीठ- मीठ ऊख चूसीं आ दुनिया में अपना के मीठ बनायीं ।\nतुलसी लहरिया लाल, ए रामा मोरे अंगनवा\nमोरे अंगनवा तुलसी जी के गछिया\nब्याह ले जयिहें शालिग्राम , ए रामा मोरे अंगनवा….\nशशि रंजन मिसिर\nपिछला लेखगौरव सिंह जी के लिखल स्वतंत्र भारत के झांकी\nअगिला लेखजगदीश खेतान जी के लिखल भोजपुरी कहानी का हमके कुक्कूर कटले बा\nभोजपुरी फिल्म निरहुआ चलल लंदन का फर्स्ट लुक और टीजर हुआ...\nनेताजी क होली\nभोजपुरी फिल्म मेहंदी लगा के रखना ३ फरवरी को होगी प्रदर्शित


सीएम नीतीश तेजस्वी यादव के दस लाख सरकारी नोकरी देवे के दावा के मजाक उड़ावत कहत बाड़े कि जवन दस लाख लोग के सरकारी नोकरी देवे के वादा कइल जाता, वोह कर्मचारी लोग के वेतन का तेजस्वी जेल से ले आके दीहे?\nLast Updated: October 29, 2020, 12:17 AM IST\nदेश के मानचित्र प नजर दउड़ावल जाव त एगो इलाका अइसन मिली जहां खाली ईंट-भट्ठा के चिमनी से धुआं निकलत लउकी. दरअसल ई धुंआ हर युवा खातिर एगो सवालिया निशान छोड़त धुआं बा. हर युवा हताशा आ निराशा में खुद से एगो सवाल पूछत बा – ‘’ जाईं त जाईं हम कहाँ आगे/ दूर ले बा धुआं-धुआं आगे. हर परिवार के कमाये लायक भा उच्च शिक्षा लेवे के उम्र के होत-होत नौजवान ‘बहरा’ जाए खातिर विवश हो जाले. जी हं, हम बात क रहल बानी पूर्वांचल के रूप में मशहूर एह क्षेत्र के, जवना के भाषा भोजपुरी हवे. एह क्षेत्र के एगो बड़ हिस्सा बिहार में आवेला बाकि उत्तर प्रदेश के पूर्वी हिस्सा में. अबहीं बिहार में विधानसभा चुनाव के जोर-शोर बा त वादा-दावा के भरमार लागल बा.\nकेहू दस लाख सरकारी नोकरी के वादा करता त केहू 19 लाख रोजगार सृजित करे के वादा के पोटली लेके चुनावी मैदान में घुमता. मुख्यमंत्री नीतीश कुमार मुख्य विपक्षी महागठबंधन के नेता राजद के तेजस्वी यादव के दस लाख सरकारी नोकरी देवे के दावा के मजाक उड़ावत कहत बाड़े कि ई वादा भरमावे वाला बा. जवन दस लाख लोग के सरकारी नोकरी देवे के वादा कइल जाता, वोह कर्मचारी लोग के वेतन का तेजस्वी जेल से ले आके दीहे? नीतीश कुमार के एह व्यंग्यात्मक भाषण प खूब थपरी बाजल. हालांकि तेजस्वी एह फंड कहां से आई एकरो बारे में कहलें बाकिर नीतीश कुमार एकरा आगे इहो कहले कि बिहार एगो ‘लैंडलॉक’ प्रदेश हवे, एह से एहिजा औद्योगिक विकास गति नइखे पकड़त.\nएह जमीनी हकीकत से विपक्षी पार्टी मतदाता लोग के अवगत करावे के बजाय ओकरा के भरमा रहल बा. नीतीश कुमार के बात में कुछ दम जरूर बा काहे कि निवेशक ओहिजे निवेश करेले जहवां परिवहन, शासन व्यवस्था, आधारभूत संरचना बढ़िया होखे. एह में कवनो में बिहार के प्रदर्शन बढ़िया नइखे. जवना 15 साल के नीतीश कुमार ‘जंगलराज’ के रूप में चित्रित क रहल बाड़े, ओकर अगर बात छोड़ दी त इहो 15 साल राज्य के सत्ता प रहले त का एह कार्यकाल में ई पूरा भइल बा? उत्तर ना में मिली. 15 साल के समय कवनो कम ना होला बाकिर आपन ई विफलता के ढांके खातिर नीतीश कुमार ‘लैंडलॉक’ के शिगूफा छोड़ले बाड़े.\nऊ जवना हकीकत के ओर इशारा क रहल बाड़े, आईं पहिले ओह हकीकत के पड़ताल क लीहल जाव. एही बिहार से 1995 में अलगा होके बनल झारखंडो ‘लैंडलॉक’ प्रदेश ना हवे? फेर ओहिजा कइसे औद्योगिक विकास भइल? ई सवाल पूछल लाजमी बा. एगो समय रहे जब बिहार के बीमारू राज्य के संज्ञा दिहल जात रहे. खैर, एकरा से राज्य उबर त गइल बाकिर स्वस्थ आ समृद्ध राज्य के सपना अबहियों सपने बा. कवनो राज्य के विकास के ईमारत पूंजी निवेश, सस्ता ऊर्जा, स्मार्ट बैंकिंग प्रणाली, बेहतर परिवहन प्रणाली आ नीमन विधि-व्यवस्था जइसन पांच गो पाया पर खड़ा होले.\nमूल रूप से बिहार एगो कृषि प्रधान प्रदेश हवे. एहिजा के माटी उपजाऊ हवे, कारण कि नेपाल, उत्तराखंड, उत्तरप्रदेश से बहत आवे वाली नदी अपना साथे उपजाऊ माटियो ले आवेले. देश के आजादी के बाद सरकार सोन, गण्डक, बागमती, कोशी, उत्तरी कोयल, दुर्गावती आदि कई गो सिंचाई परियोजना शुरू कइलस. एह में से दुर्गावती आ उत्तरी कोयल नदी प बने वाली मण्डल सिंचाई योजना के त लकवे मार दिहलस. ओह योजना के नहर सब में त तलहट्टी के सफाइये कबो ना भइल. त सिंचाई अधर में रह गइल. बाकिर दोसरा ओर सुशासन बाबू के छवि लीहले नीतीश कुमार अपराध के ग्राफ (हत्या, लूट, अपहरण इत्यादि) में कमी देखावेलें बाकिर खाद, बीज, कीटनाशकन के कालाबाजारी उनका सुशासन में बाधा पहुंचावत ना लउकेला.\nएकरा वजह से खेती के लागत में बढ़ोत्तरी आ मुनाफा कम होखे के कारण पलायन हो रहल बा. चार दशक पहिले तक कृषि आधारित कइगो चीनी मिल राज्य में चलत रहली स. बाकिर धीरे-धीरे ई सब चीनी मिल महाराष्ट्र में शिफ्ट हो गइली स. एह हकीकत से सत्ता प्रतिष्ठान का कबो अवगत भइल? अगर बैंकिंग प्रणाली के बात कइल जाव त राज्य में एको सरकारी भा गैर सरकारी बैंकन के मुख्यालय नइखे. अइसन स्थिति में स्मार्ट बैंकिंग प्रणाली के कल्पना अबहीं एह राज्य खातिर दूर के कौड़ी बा. घरे-घरे बिजली त पहुंच गइल बा बाकिर एकर नियमित आपूर्ति अबहियों उद्योग के अनुकूल नइखे. इहां तक कि एह बिजली के भरोसे खेतियो एकरा प पूरा तरह से निर्भर नइखे हो सकत. एह बात से इनकार नइखे कइल जा सकत कि बीतल कुछ साल में बिहार के सड़क व्यवस्था में बहुते सुधार भइल बा, बाकिर एकरा में अबहीं अउरी सुधार के जरूरत बा.\nई त रहल सरकारी स्तर पर करे वाला बुनियादी सुधार के बात, बाकिर बिहार खास कर भोजपुरिया क्षेत्र के सामाजिक स्थितियो कम जिम्मेदार नइखे. जाति-उपजाति में बंटल ई समाज राजनीतिक दल खातिर एगो उर्वर माटी जइसन बा. एकरा प सभे आपन फसल लहलहावल, बाकिर एकरा वजह से राज्य के विकास के पहिया जवन पीछे जाये लागल एह पर कवनो राजनीतिक दल के ध्यान ना गइल आ गइले होई त ऊ जानबूझ के आपन आंख एने से मोड़ लीहल. कृषि क्षेत्र के कमजोर भइला से अब एहिजा के लोग खाली साल के तीने महीना कृषि कार्य में व्यस्त रहेलें आ बाकी बचल खाली समय बतकुचन आ गंवई पॉलिटिक्स में गुजरेला. कहलो जाला खाली दिमाग शैतान के घर, एकरे नतीजा बा कि आज बिहार में जाति के आधार प समाज के बंटवारा के खाई अउर गहीर आ चाकर भइल बा.\nसिविल सेवा के बात कइल जाव त एह राज्य के युवा के संख्या एहमें सबसे अधिका बा बाकिर इंजीनियरिंग, मेडिकल, मैनेजमेंट के पढ़ाई खातिर राज्य में कवनो प्रतिष्ठित संस्थान नइखे. खात-पीयत घर के लइका दोसरा राज्य में पढ़ाई खातिर गइले, एकरा से हजारो करोड़ रुपया हर साल बिहार से बहरा जात बा त ओहिजे हर साल लाखों लोग इलाज करावे खातिर वेल्लोर, चेन्नई, दिल्ली जाला. इहो राज्य के धन दोसरा राज्य में जाये में सहयोग करेला. शिक्षा के स्थिति के बारे में बात कइल जाव त प्राथमिक विद्यालय में अधिकांश शिक्षक कॉट्रैक्ट प बहाल कइल गइल बाड़े आ माध्यमिक शिक्षा में त कॉन्ट्रैक्ट प शिक्षकन के बहाली अब सामान्य बात बा. स्कूलन में विज्ञान के पढाई के का भविष्य हो सकता जब प्रयोगशाला में तले लागल रहेला. कहल जाला कि प्रयोग के लायक उपकरण चाहे सामाने उपलब्ध नइखे.\nउच्च शिक्षा में वित्तरहित कॉलेजन के भरमार बा. जब नियमित रूप से शिक्षकन के वेतने ना मिली त ऊ का शिक्षा दे पइहें? कुल मिला के बिहार के शिक्षा-व्यवस्था जर्जर हो चलल बा. इहवां विकास के दृष्टि से महत्वहीन मुद्दा प त चर्चा भा आन्दोलन होते रहेला बाकिर शिक्षा-व्यवस्था प चर्चा भा आन्दोलन शायदे कबो होला. बिना उचित शिक्षा के बिहार के पिछड़ल स्वाभाविके बा. आजादी के बाद से जतना राशि केंद्र सरकार द्वारा राज्य में भेजल गइल ओकरो सदुपयोग ना हो सकल अउर उ राशि बगैर उपयोग के लौटावे के पड़ल. अगर केन्द्र के लौटावल गइल राशि के आंकलन कइल जाव त शायद बिहार प्रथम स्थान प होई.\nपटना के आलू अनुसन्धान केंद्र के कुफरी (हिमाचल प्रदेश) स्थानान्तरित क दिहल गइल. एही तरह गया के फौजी छावनी के आकारो छोट क दिहल गइल. जनसंख्या आ क्षेत्रफल के हिसाब से लगभग 7% केंद्रीय संस्थान बिहार में होखे के चाही. बाकिर दुर्भाग्य से बिहार के हिस्सा में एको प्रतिशत नइखे. इहो कारण रहल बा कि बिहार के आर्थिक गतिविधि मंद पड़ल रह गइल. बिहार में दोसरा राज्य के तुलना में तकनीकि आ दोसर शिक्षण संस्थानन के कमी बा. साथहीं जवन शिक्षण संस्थान आ अस्पताल बा ओकर स्थिति बहुत संतोषजनक नइखे. एह से बिहारियन के बेहतर शिक्षा आ इलाज खातिर दोसरा राज्य में जाये के पड़ेला. एकरा से पूंजी दोसरा राज्यन में जाता.\nबिहार के पहचान7गो सवर्ण जाति 11 गो पिछड़ा, 107 गो अति पिछड़ा जाति(ओबीसी), एक गो दलित , 23 गो महादलित आ लगभग एक प्रतिशत अनुसूचित जनजाति वाला प्रदेश के रूप में बन गइल बा. बिहार के विकास खातिर एकगो नया सोच, नया कार्य संस्कृति के जरुरत बा.\n2020 के विधानसभा चुनाव में मुद्दा आ वादा के ढेर लागल बा बाकिर जवन नीतीश कुमार जमीनी हकीकत के बात क रहल बाड़े ओह हकीकत के ओर केहूं झांके के कोशिश नइखे करत. आज बिहार के अर्थव्यवस्था आयातीत पूंजी से संचालित हो रहल बा. गांव अब पहिले खानी गांव नइखे रह गइल, अब गांव के अर्बनाइजेशन हो रहल बा. इहो एगो शायद मजाक जइसन लागी कि देश के दोसरा राज्य के मुकाबले बिहार के गांवन के अर्बनाइजेशन होखे के गति जादे बा, बाकिर एकरा में सरकार के योगदान ना बलुक ओकर निकम्मापन जादे जिम्मेदार बा. अब एह अर्बन होत गांव के अभिलाषा आ आकांक्षा के अबहियों कवनो राजनीतिक दल देखे खातिर तइयार नइखन.\nएह चुनाव में एक बात से उमेद बन्हल रहे कि राजद के तेजस्वी यादव, लोजपा के चिराग पासवान आ नया नया राजनीति में आइल प्लूरल्स पार्टी के पुष्पम प्रिया शायद युवा बाड़े आ ई लोग नया बदलत समाज के नया आकांक्षा के समझिहें आ एकरा खातिर चर्चा होई बाकिर ई दुर्भाग्य बा कि अइसन कवनो चर्चा एह चुनाव में नइखे, सब उहे घिसल-पिटल जुमला चल रहल बा. पुष्पम प्रिया एगो नया परिपाटी अर्थात जातिवादी मानसिकता के तूड़े के कोशिश क रहल बाड़ी बाकिर अब त इ समय बताई कि ई दिल से कोशिश बा कि चुनावी स्टंट ह. रह-रह के इहो सवाल गूंजता कि कहीं आपन बिहार ‘लैंडलॉक’ के साथे-साथे ‘मांइडलॉक’ के शिकार त नइखे हो गइल?


Republic of Mauritius\nAs on4August, 2007.\nहिन्द महासागर में मडागास्कर से ८०० किलोमीटर पूरब में बड़ुवे. मारीशस के राजधानी पोर्ट लूईस हऽ. बिऊ बेसिन रोज हिल, वकोआ फिनिक्स, क्योरपाइप, आ क्वात्रे बोर्न्स दोसर महत्वपूर्ण शहर हउवन सऽ. मारीशस ज्वालामुखि का राख पर बसल टापू हऽ जहवाँ दिसम्बर से अप्रेल ले चक्रवात उठत रहेला.\nमारीशस के बहुमत इण्डो मारिशियन के बा जे सैकड़े ६८ बाड़न. एहमें से एक चौथाई आबादी मुसलमान लोग के बा. क्रिओल ओहिजा के मूल निवासी हऽ लोग. थोड़ बहुत संख्या में चीन आ फ्रांस के लोग भी बाटे. बाकिर जनसंख्या का हिसाब से बहुत अधिका प्रचलन फ्रेंच भाषा के बा. सम्पत्ति पर भी फ्रेंच हावीबाड़न. क्रेओल में भी फ्रेंच भाषा के ढेरे शब्द बाड़न सऽ आ कुछ लोग क्रेओल के फ्रेंच भोजपुरियो कहि देला.\nहिन्दुस्तान से गईल लोगन में भोजपुरी बोले वाला मजदूर सबले अधिका रहुवन. ऊ लोग एग्रीमेण्ट पर गईल रहुवे जे बोलचाल का भाषा में बिगड़ के गिरमिटिहा मजदूर कहाये लागल लोग. ई लोग आजु ले आपन भाषा आ संस्कृति के जिअवले रखले बा बाकिर हालात देख के नइखे लागत कि भोजपुरी भाषा आ संस्कृति ढेर दिन ले जिअत रहि पाई. काहे कि नवका लोग का क्रेओल आ फ्रेंच अधिका पसन्द बा. भोजपुरी भाषा से रोजगार भा विदेशन में कवनो खास फायदा ना मिल पावे.\nडच लोग सबसे पहिले मारीशस पर कब्जा जमावल आ डच प्रिन्स आफ नसाऊ मॉरिश का नाम पर मारीशस पड़ल. बाद में १७५७ ई टापू फ्रेन्च ईस्ट इण्डिया कम्पनी का कब्जा में आ गईल. १७६७ में फ्रांस सरकार मारीशस के नियन्त्रण ले लिहलसि. मारीशस १२ मार्च १९६८ के आजाद भईल आ १९९२ में जाके गणतन्त्र बनल. संविधान त १२हे मार्च १९६८ के लागू हो गईल रहुवे.\nमारीशस के मुख्य राजनीतिक दल एमएमएम, एमएसएम हई सऽ. एकरा अलावा छोटहन पार्टियन के एगो बड़हन मोर्चा भी बनल बाटे.\n१९४७ से लेके १९८२ तकले मारीशस में लेबर पार्टीके सरकार रहुवे. जे फेरु १९९५ में सत्ता में वापिस आ गईल. बीच में एमएमएम आ मारीशियन सोशलिस्ट पार्टी के मिलल जुलल सरकार १९८२ में बनल. कुछ लोग बाद में दल बदल लिहल एमएसएम बनावल आ बहुमत पाके सरकार बनावल. बाद में १९९५ में एमएलपी एमएमएम का संगे मिल के चुनाव लड़ल आ सरकार बनावल. २००५ का चुनाव में लेबर पार्टी फेर जीत गईल आ सरकार बनवलसि.\nआजादी का बाद १९६८ से लेके १९८२ तकले सर शिवसागर रामगुलाम देश के प्रधानमंत्री रहलन. आजुकाल्हु उनुकरे बेटा नवीनचन्द्र रामगुलाम देश के प्रधानमंत्री बाड़न.\nमारीशस के एगो मुख्य पार्टी एमएमएम से पार्टी में ताकतवर रहल आ दू नम्बर पर रहल अब्दुला हसन के पार्टी से निकाल दिहल गईल. उनुका हटला का बाद पार्टी के कमजोर पड़े के बात कहल जा रहल बा.\nमारीशस के दोसर मुख्य पार्टी एमएसएम के मुखिया प्रविन्द जगननाथ आपन राजनीतिक ताकत बढ़वले जाति बा. प्रविन्द तऽ अगिला चुनाव में सरकारो बनावे के बाति करत बाड़न. एह खातिर ऊ यूनियन नेशनल पार्टी के असोक जगननाथ के अपना पार्टीमे ले आवे का कोशिश मे लागल बाड़न. हो सकेला कि जल्दिये एगो नया गठबन्धन बनो.\nमारीशस का बारे में\nलि डिफाई मीडिया ग्रूप से साभार\nमारीशस टाइम्स से साभार\nलि डिफाई मीडिया ग्रूप


भोजपुरी पाठकों के लिए विशेष. 'काका के ठीहा' : काथा गइल वन में, सोच अपना मन में | Janpathnews % % %\nभूलन काका आज बहुत खुश बाड़े. अइसन बात नइखे कि उ आउर समय दुखी रहेले. उ त खुशमिजाज आदमी हइये हउअन. बाकिर आज उनका खुशी के धरान नइखे. अइसन अक्सर देखे में आवेला कि भूलन काका जब जादा खुश होले त मोहल्ला के लइकन के बोला के टॉफी बांटेले.\nभूलन काका आज बहुत खुश बाड़े. अइसन बात नइखे कि उ आउर समय दुखी रहेले. उ त खुशमिजाज आदमी हइये हउअन. बाकिर आज उनका खुशी के धरान नइखे. अइसन अक्सर देखे में आवेला कि भूलन काका जब जादा खुश होले त मोहल्ला के लइकन के बोला के टॉफी बांटेले. लइका सब मुंह में टॉफी आ पाकिट में ओकर चमकी (रैपर) डाल के खूब जोर से ‘भूलन काका जिंदाबाद’ बोलत उनका दुआर के चक्कर लगाके गोल घेरा बना बइठ जाले स. एकर मतलब इ होला कि अब भूलन काका कहानी सुनइहन. ए लइका लोग हम कहानी त सुनाएब बाकिर हमार एगो शर्त बा. बीच में केहू कुछु ना बोली. भूलन काका के इ शर्त मंजूर बाटे के इशारा में सब लइकन के गरदन दहीना तरफ झूक गइल. काका शुरू हो गइले –\nकाली माई के बगईचा में आम के गाछ पर एगो सुग्गा-सुग्गी रहले स. रोज सबेरे दुनो फल के तलाश में उड़त-उड़त बड़ी दूर-दूर तक जाके फेर शाम के अपना खोंता (घोंसला) में लौट आव स. चिरई समाज में दूनो के प्यार आ भरोसा के बेमिसाल जोड़ी रहे. अचानक सुग्गा उदास रहे लागल. खाइल-पीयल, उड़ल, बोलल सब कम होखे लागल. सुग्गी सोचे लगली कि हमरा हंसत-बोलत सुग्गा के अचानक इ का हो गइल. सुग्गा अब अपना सुग्गी के साथे पेड़ पर ना जाके कहीं आउर जाये लागल. एक दिन सुग्गी सोचली कि देखीं त इ हमरा साथे ना जाके कहां जायेले. सुग्गा उड़-उड़ के कभी मंदिर तो कभी मस्जिद, कभी चर्च तो कभी गुरुद्वारा के मुंडेर पर बइठे. सुबह से शाम हो गइल. सुग्गी आपन सुग्गा के ई हालत देखके बड़ा निराश हो गइली. उनका इ ना बुझाव के सुग्गा कवना फेर में बाड़े. कवन बात के लेके परेशान बाड़े. कतना दिन हो गइल सुग्गा के साथे कवनो फल-फूल के बगइचा में गइल. आखिर सब कइसे ठीक होई. सुग्गी एही सोच में हमेशा रहे लगली.\nअब आम के सीजन आ गइल रहे. अब सुग्गी के दूर ना जाये के पड़े. ओही आम के बगइचा में ऐतना तरह के आम रहे कि रोज अलग-अलग आम के स्वाद मिल जाव. सुग्गा के अब खाये-पीये में पहिले जेतना चाव ना रह गलइ रहे. अइसन लागे कि उ हमेशा कवनो दोसरा खेयाल में डूबल रहे. जब जादा भूख लागे त एक-आध आम पर चोंच मारके काम चला लेस बस. रोज अकेले बाहर जात-जात सुग्गी के मन भी उदास रहे लागल. सोचली कि आज त सुग्गा से उनका मन के बात जानिये के रहब. देखतानी काहें नइखन बतावत. इ सोचत सुग्गी ओह दिन शाम होखे के पहिलही जल्दी खोंता में आ गइली. खोंता में घुसे से पहिले उनका बुझाइल खोंता के कवनो हलचल होत बा. उ सोचे लगली कि आखिर हमरा खोंता में सुग्गा के साथे हमरा अलावे आउर के बा. उ धीरे से खोंता में झांक के देखे लगली. सुग्गा कवनो छोट सुग्गा के खूब लाड़-प्यार करत रहले. अरे इ त एकदम आज काल के जन्मल सुग्गा लागता. जल्दी से उ खोंता में गइली. सुग्गा उनका के देखते खुशी से ओह नवजात सुग्गा के देत कहले – ‘इ ल आपन अमानत.’ सुग्गी चिहुकत उनका से पूछली ‘आरे इ कहां मिलल.’\nये भी पढ़ें: भोजपुरी पाठकों के लिए विशेष… बिदेसिया के पातिः का होई हो अब का होई…?\nसुग्गा के आंख में आंसु आ गइल ‘बूढ़ा बाबा के मजार के पास जामुन के पेड़ पर एगो सुग्गा के जोड़ा रहे. इ ओकेरे बच्चा ह. ओह दुनो प्राणी के शिकारी पकड़ के ले गइलन स. हम ढेर दिन से देखत रहनी ह कि शिकारी ओकरा फेर में पड़ल बाड़न स. ओकनी के बचावे खातिर कई गो उपाय कइनी, खूब हल्ला भी मचवनी बाकिर कवनो फायदा ना भइल. एह छोट बच्चा के माई-बाप के हम ना बचावे सकनी. एह बात के दुख बा. एकरा के देखनी त हमरा दया आ गइल. एही से अपना साथे ले अइनी. आखिर अब एकर ऐह दुनिया में आउर के बा.’ सुग्गा के बात सुन सुग्गी के आंख में भी आंसू आ गइल. अपना सुग्गा के दयालुता पर नाज करत उ खूब भाव-विभोर हो गइली. मने-मन सोचली कि अह अपना सुग्गा के बारे में कतना उल्टा-पुल्टा सोचली. हमार सुग्गा दोसरा सुग्गा के जान बचावे में अतना दिन से परेशान रहे. आ हम्म…!\nकाथा गइल वन में, सोच अपना मन में. इ कहके भूलन काका उठ के चल गइले. लइकन के टोली फेर एक बार ‘भूलन काका जिंदाबाद’ कहत अपना-अपना घरे चल दिहले स.


काम करे गुलाब जल के, नाम हवे गोबर सिंह – Anjoria\nबिहार का बाद अब यू.पी. ओ में ‘गोबर सिंह’ के डंका बाजल. जवना तरह से गोबर के पवित्र मानल जाला आ गोबर से लीप दिहला का बाद हर जगहा शुद्ध मान लिहल जाला ओही तरह के फिलिम हवे मेगा स्टार मनोज तिवारी अभिनीत ‘गोबर सिंह’. आजु के फिलिमन के फूहड़ता से फरदवला रहत एह फिलिम के कहानी अलगे चरित्र परोसत बा. एह फिलिम में मनोज तिवारी आ रिंकू घोष का साथही मुंबई कांग्रेस के अध्यक्ष रह चुकल कृपा शंकर सिंह आ हमारा महानगर समाचार पत्र समूह के निदेशक संतोष सिंहो अभिनय कइले बाड़न.\nबिहार में धूम मचवला का बाद यूपी में रिलीज भइला पर एह फिलिम के शानदार ओपनिंग मिलल. आ जवना तेजी से सिनेमाघर हाउसफुल के बोर्ड लगावत गइली स उ मनोज तिवारि के क्रेज देखावता दर्शक का बीच. निर्देशक हउवें बॉबी सिंह.


अन्ना हजारे का जिद्द के जेल में बन्द सरकार के जमानत के राह नइखे लउकत – टटका खबर\nअन्ना हजारे का जिद्द के जेल में बन्द सरकार के जमानत के राह नइखे लउकत\nहर पल बदलत खबर का बीच एक खबर सबकुछ पर भारी पड़त बा कि अन्ना हजारे का जिद्द का जेल से निकले के कवनो राह कांग्रेस पार्टी आ केन्द्र सरकार के नइखे लउकत. अबही ले अन्ना जेल का भितरे बाड़े आ समर्थक तिहाड़ जेल का बाहर धरना दिहले बइठल बाड़े.\nएह मसला पर राजनीतिक उठापटक चालू बा. भाजपा के केन्द्रीय समिति का बइठक में तय भइल बा कि संसद के दुनु सत्र में अन्ना मसला पर चरचा के माँग कइल जाई आ प्रधानमंत्री छोड़ दोसरा कवनो मंत्री के बयान ना सकारल जाई.\nकांग्रेस कोर समिति के बइठको खतम हो गइल बा. ओहिजा से जवन खबर छन के बाहर आइल बा ओकरा से हालात साफ नइखे होखत. वइसे शायद प्रधानमंत्री संसद में एह मुद्दा पर बयान दे सकेले अगर संसद के माहौल ठीक रहल. एहमें अगर पर बेसी जोर बा.\nमीडिया के हाल ई बा कि अधिकतर न्यूज चैनल पर अन्ना मसला सबकुछ दबा दिहले बा त सरकारी चैनलन पर अन्ना मसले साफे नदारद बा. शायद एही चलते सरकारी चैनलन के केहू देखल ना चाहे, मजबूरी में देखे पड़े त अलग बाति बा.\nअन्ना हजारे के मिलल समर्थन देख सरकार हरदी गुरदी बोल दिहलसि\nअन्ना का मसला पर प्रधानमंत्री संसद में बयान…


एह पन्ना पर टटका खबर के पाठक पाठिका कवनो सामाजिक, राजनीतिक, सांस्कृतिक, खेल वगैरह मुद्दा पर आपन राय दे सकेलें. ध्यान देब कि कवनो तरह के फूहड़, गैरकानूनी, अनैतिक, देश विरोधी, अराजकता पसरावे वाली टिप्पणी मत होखे. हर टिप्पणी ओकरा के देखला का बादे प्रकाशित कइल जाई एहसे हो सकेला कि राउर टिप्पणी सामने आवे में तनिका समय लागो. दोहरावे, तिहरावे के जरूरत नइखे.\nटिप्पणी भोजपुरी में होखे त सबले बढ़िया, ना त हिंदी भा अंगरेजी में दिहल जा सकेला. भोजपुरी भा हिंदी में टिप्पणी हमेशा देवनागरी लिपि में होखे के चाहीं, रोमन में लिखे के बा त अंगरेजी में टिप्पणी लिखीं.\nअगर रउरा चाहीं त अपना इलाका गाँव जवार के खबरो पोस्ट कर सकीलें.\nउम्मीद करत बानी कि रउरा सभे एह सुविधा के भरपूर उपयोग करब.\nTags: खुला मंच


बाबा विश्वनाथ के दरबार में विक्रांत अंजना अउर रवि – Anjoria\nसिनेमा भोजपुरी के सितारा विक्रांत, अंजना सिंह आ गायक अभिनेता रवि त्रिपाठी पिछला दिन बनारस में बाबा विश्वनाथ के दरबार में जाके पूजा अर्चना कइलें. ई लोग आजुकाल्हु “बिआह” के शूटिंग ला बनारस में बा. निर्देशक रवि कश्यप के एह फिल्म में विक्रांत, अंजना सिंह आ रवि त्रिपाठी मुख्य भूमिका में बाड़ें. इंडियन आयडल फेम गायक रवि त्रिपाठी एही फिलिम से भोजपुरी परदा पर आपन मौजूदगी दर्ज करावत बाड़ें.\nशूटिंग शुरू करे से पहिले विक्रांत, अंजना आ रवि त्रिपाठी बाबा विश्वनाथ के मंदिर जाके पूजा अर्चना कइलें. कहल लोग कि बनारस आइल बेकार बा अगर बाबा विश्वनाथ के दर्शन ना भइल. बनारस में अभिनेत्री अंजना सिंह के ई पहिला शूटिंग ह.


गोपालगंज में तीन जने के मौत – टटका खबर\nगोपालगंज जिला के मीरगंज इलाका में काल्हु अतवार का दिने एगो बारात से लवटत गाड़ी के टक्कर बस से हो गइल. हथुआ थाना क्षेत्र के पेउली गांव से यूपी के देवरिया गइल बारात से लवटत घरी 14 लोग एके बोलेरो में सवार हो के घरे सवटत रहल जब हथुआ-कुसौदी रोड प सेमराव गांव का नियरा सामने से आवत एगो बस टक्कर हो गइल. एह हादसा में दू जने के मौत हो गइल आ एक दर्जन लोग घवाहिल हो गइल.\nएगो दोसरा हादसा में जादोपुर इलाका में बाढ़ बचाव काम में लोगल एगो मजदूर पतहरा बंधा प बालू भरल बोरी डालत घरी गंडक नदी में गिर गइल आ डूबला से ओकर मौत हो गइल. एह हादसा का बाद ओह काम में लागल ठेकेदार के मुंशी आ बाकी कर्मचारी मौका से फरार हो गइलें.\nTags: गोपालगंज, जादोपुर, मीरगंज, हथुआ


कोरोना के हॉटस्पॉट बनल बेगूसराय में कोचिंग चलावत रहुअन टीचर, एक कमरा में बइठल रहुअन 50 छात्र | Bhojpuriya Byar\nHome Uncategorized कोरोना के हॉटस्पॉट बनल बेगूसराय में कोचिंग चलावत रहुअन टीचर, एक कमरा में बइठल रहुअन 50 छात्र\nकोरोना के हॉटस्पॉट बनल बेगूसराय में कोचिंग चलावत रहुअन टीचर, एक कमरा में बइठल रहुअन 50 छात्र\nशैलेश कुमार पाण्डेयApr 14, 2020Uncategorized0\nबेगूसराय. बिहार में कोरोना के हॉटस्पॉट घोषित होखला के बाद भी बेगूसराय में लॉकडाउन के धज्जियां लगातार उड़ावल जा रहल बा . मामला जिला के बीरपुर थाना क्षेत्र के हसनपुर फुलकारी के बा , जहां लॉकडाउन के उल्लंघन कर एगो शिक्षक एगो छोट कमरा में लगभग 50 बच्चन के पढ़ावत रहुअन.\nग्रामीण जब रोकले तब शिक्षक कईले बदतमीजी\nहद त तब हो गईल जब ग्रामीण लोग द्वारा ओह शिक्षक के शिक्षण कार्य बंद करे खातिर कहल गईल तब आरोपी शिक्षक बबलू खान लोग के साथे तू-तू, मैं-मैं कईले . बाद में ग्रामीण लोग एकर सूचना स्थानीय पुलिस के दिहल लेकिन जब पुलिस मौका पर पहुंचल औरी शिक्षक के पढ़ाई बंद करे खातिर कहलस तब शिक्षक बबलू खान पुलिस के साथे भी हाथापाई शुरू कर देहले .\nपुलिस लेहलस हिरासत में\nग्रामीण लोग के सहयोग से पुलिस ओह शिक्षक के हिरासत में लेके औरी थाना लेके चल गईल . टीचर के नाम इफ्तखार आलम उर्फ बबलू बतावल गईल . पुलिस ऐह टीचर से पूछताछ भी कर रहल बा . वीरपुर थाना प्रभारी सुचित राम बतवले कि लॉकडाउन के उल्लंघन के आरोप में टीचर के गिरफ्तार त ना कईल गईल बाकिर उनकरा के बांड भरवा के छोड़ दिहल गईल .\nPrevious Postलॉकडाउन के बिच गोपालगंज डीएम के सख्त आदेश , बिना परमिट के ना चली कवनो गाड़ी Next PostDGP गुप्तेश्वर पांडेय के सख्त चेतावनी- Lockdown में सांप्रदायिक सौहार्द बिगाड़ेवाला के कुंडली खराब कर दी पुलिस


लहकउवा नेता के घिनाह चेहरा : बतंगड़ – 81 – Anjoria\nअप्रैल 23, 2018 बतंगड़, लहकउवा नेता के घिनाह चेहरा\nलोकतन्त्र, डेमोक्रेसी, में लोक-लाज ना रहि जाव त ओकरा दैत्यतन्त्र, डेमॉनक्रेसी, बने में देर ना लागे. एहघरी देश के विरोधी गोलन के हरकत देखि के त इहे लागत बा कि अगर एहनी के वश चले त दैत्यतन्त्र हावी होखे में देर ना लागी. संजोग से अबहीं लोकतन्त्र अतना कमजोर नइखे पड़ल कि ओकरा पर दैत्यतन्त्र हावी हो जाव बाकिर एकरा ला जरुरी बा कि लोक सावधान रहो आ देश के विरोधी गोलन के लजवावत रहो.\nबहुत दिन से बतकुच्चन करे के मौका नइखे मिलल काहे कि जवना अखबार ला बतकुच्चन लिखत रहीं ऊ हमरा से कहलसि कि कवनो एकही अखबार चुन लीं. दुनु अखबार में लिखब त एहिजा छपल संभव ना हो जाई. हम ओही समय कह दिहनी कि चलीं आजु से रउरा ला लिखल बंद. काहे कि दिक्कत रउरा ला बा, हमरा ला ना. रउरा सभे जे बतकुच्चन पढ़ले होखब त ओकरा शैली में आ एह बतंगड़ के शैली में बहुते फरक लउकत होखी. बतकुच्चन में हमार जोर भाषा पर रहत रहुवे जबकि बतंगड़ के धेयान समाज आ राजनीति पर गड़ल रहेला. बाकिर आजु के बतंगड़ के भूमिका बनावेला थोड़िका बचकुच्चनो कइल जरुरी लागत बा.\nदेश के राजनीतिक हालात में सोशल मीडिया तरह तरह के मुहावरा आ नाम उछालत रहेला. केहू केहु के पप्पू कह के बोलावेला त पप्पू के गोल दोसरा गोल के नेता के फेंकू नाम दे देला. आजु हम एगो नया नाम उछालल चाहत बानि लहकउवा. फेंकू फेंकेला. तरह तरह के जुमला. बाकिर एह फेंकला से ना त देश के नुकसान होला, ना समाज के. उलुटे ई फेंकलका देश के उत्साह बढ़ावे के, ओकरा मन में एगो नया आस जगावे के काम करेला. एह तरह से देखीं-सोचीं त फेंकू होखल कवनो खराब बाति ना होखे. बहुते लोग अपना बेटा के दुलार में पप्पू नाम दे देला. बाकिर एह घरी जइसे एक गोल दोसरा गोल के समर्थकन के भक्त नाम दे के भक्त शब्द के इस्तेमाल एक तरह से गाली का रूप में करेला, ओही तरह अब केहु के पप्पू कहल ओकरा का गरियवला रिगवला जइसन हो गइल बा.\nई त रहल फेंकू आ पप्पू के बाति. अब आवल जाव लहकउवा पर. हमरा हिसाब से ई नाम दू गो नेता पर शोभ सकेला. एगो त पप्पू महान आ दोसरका पलटूमास्टर. पप्पू के जब आपन भविष्य अन्हार लउकत बा त ऊ लहकउवा झूठ बोले पर आ गइल बाड़ें. हालही में एकर नमूना देखे के मिलल जब ऊ अपना भाषण में खुलेआम झूठ बोलत कहलन कि अदालत एससी एसटी एक्ट के खतम कर दिहलसि बाकिर मौदी सरकार चुप्पी सधले बिया. ई बाति बोलला का पाछा पप्पू के मनसा इहे रहुवे कि एससी एसटी वालन के लहका के देश में आगि लगा दीहल जाव. उनुका देश के जरला के फिकिर ना भइल. ऊ त हर हात में चाहत बाड़न कि हिन्दुवन के एका टूटो आ सरकार के गद्दी उनुका चूतड़ तर चलि आवो, उनुका इहो बढ़िया से मालूम बा कि ऊ अपने नइखन बइठे वाला, इहे बहुत होखी के जे बइठो से उनुका काबू में रहो.\nपलटू मास्टर चाराचोर से दिमाग ले के जवन राशन घोटाला कइले बाड़न ओकरा आँच से अब उनुका डर लागे लागल बा. जेल जाए का डर से पिछला दिने ई जहें तहें आपन थूकल खोज खोज के चाटत गइलन बाकिर राशन चार वाला तमगा अब उनुका पर अइसन सटे जा रहल बा जइसे चाराचोर पर चारा चोर के तमगा सटि गइल बा. एही फिकिरे ऊ अपना एगो मुसलमान विधायक से अइसन विधेयक पेश करवा दिहलें जवना से समाज के लहके के पूरा उमेद रहल. हिन्दू बहुतायत वाला एह देश में हिन्दूवन पर चोट करेला कईएक मोर्चा एके साथ खोल दीहल गइल बा. एक तरफ त हिन्दुवन के तरह तरह के जाति में बाँटे के कोशिश कइल जा रहल बा त दोसरा तरफ हिन्दू के हर परम्परा के मेटावे के साजिश रचात बा. तजिया के जुलूस से देश के विरोधियन के कवनो दिक्कत ना होखे बाकिर महाबीरी झंडा आ रामनवमी के जुलूस रोके के हर संभव कोशिश हो रहल बा.\nअब ई हिन्दू समाज पर बा कि ऊ समुझो कि ओकरा खिलाफ कतना बड़ साजिश रचात बा आ एह लहकउवा नेतवन से सम्हरि के रहला के जरुरत बा.भईया के हरा दीहल लोग त दिदिया तोहरा कामे ना अइहें. हँ लाश जरावल छोड़वा के गड़वावल जरुर शुरु हो जाई.


Home बिहार भोजपुरी में पढ़ें: जब रघुबंस बाबू कहले रहीं, अगर करपूरी जी जिंदा...\nरघुबंस बाबू परलोक सिधार गईंनी, मन मानते नइखे. लेकिन जवन आंख के सोझा ऊ कइसे झूठ होई. उनकर दरसन कs के जब लौटे लगनी तs उनका साथे बीतावल समय इयाद आवे लागल. रघुबंस बाबू जइसन गेयानी नेता के गुजरला के बहुते अफसोस रहे. पिछले साल के तs बात हs. करपूरी जी के जयंती पs पटना के मिलर हाई अस्कूल में जलसा भइल रहे. ओहिजा रघुबंस बाबू जवन भाषण देहले रहीं ओकर छाप हमरा दिमाग से कबो ना मेटाई.\nओह भाषण में ऊहां के बतवले रहीं कि अगर करपूरी जी जिंदा रहतीं तs 1989 में बी पी सिंह ना परधानमंतरी बनते. देवी लाल के कहनाम रहे कि 1989 में अगर करपूरी जी जिंदा रहितीं तs ऊंहे के परधानमंतरी बनावल जाइत. एह मौका पर रघुबंस बाबू बतवले रहनी कि ऊंहा के गणित केतना बरियार रहे. अंगुरी पs जोड़ के ऊहां के बता देहनी कि रेलवे के बहाली में दरखास के फीस से सरकार के साढ़े बारह सौ करोड़ रोपेया के अमदनी भइल रहे. रोजी-रोजगार के हालपs जब ऊहां के बोलो लगनी तs जलसा में आइल लोग दम साध के सुनरते रह गइले.\n1989 में करपूरी जी बन सकत रहीं परधानमंतरी\nरघुबंस बाबू के मोताबिक, करपूरी जी गुजरला के एक साल बाद 24 जनवरी 1989 के उनका जनमदिन पर एही मिलर मैदान में पोरगराम भइल रहे. एकरा में देवीलाल जी अउर चंनरसेखर जी भी आइल रहन. करपूरी जी 1987 से ही राजीव गांधी के सरकार के उखाड़े खातिर तानाबाना बिनत रहीं. देवीलाल जी अउर चनरसेखर जी पटना के एही सभा में संकलप ले ले रहन कि अब दिल्ली के सरकार के खूंटा उखड़ला के बादे दम लिहिल जाई.देवीलाल जी कहले रहन कि करपूरी जी के सपना पूरा करे खातिर कवनो कोर कसर बाकी ना राखल जाई. 1989 के दिसम्बर में राजीव सरकार के बिदाई हो गइल. अगर ओह घरी करपूरी जी जिंदा रहितीं तs ऊंहे के परधानमंतरी बनतीं. रघुबंस बाबू ओह भाषण में कहले रहीं कि करपूरी जी के समाजवादी आंदोलन में एतना तेयाग कइले रहन कि परधानमंतरी के पद उनके मिललs रहितs. बाद में जब बीपी सिंह में झंझट भइल तs देवी जी कहले रहन कि कवनो खांटी समाजवादी के परधानमंतरी बनवले रहितीं तs ई दुरदाशा ना भइल रहितs.\nगणित में बेजोड़ रहीं रघबंस बाबू\nकरपूरी जयंती पs रघुबंस बाबू बेरोजगारियो के बात उठवले रहीं. ऊहां के कहले रहीं, नरेनदर मोदी सरकार तs गरीबन के गेंठी काट लेहलस. रेलवे में 63 हजार भैकेंसी निकलल तs अढ़ाई करोड़ पटीशन पड़ गईल. पांच सौ रोपेया फीस रहे. एह मोताबिक सरकार के बारह सौ करोड़ रोपेया के अमदनी भइल. जब परीक्षा भइल तs बारह लाख लइका इंतिहाने देवे ना गइलन सs. बिहार के लइकन के तिरवेनदरम अउर मदरास सेंटर फेंक देल गइल रहे. गरीब लइकन के जेबी काट के सरकार खजाना भर लेलस. रघुबंस बाबू एतना हिसाह मुंहजबानिये बता देले.\nना कनो कागज ना कवनो पुर्जा. अढ़ईंया सवाई पढ़ के खटाक से बोल देले कि फारम बेच के सरकार के केतना कमाई भइल. ऊहां के कहले रहीं, नरेनदर मोदी रोजगार अउर नोकरी देवे के नाम पs सरकार बनवले रहन. लेकिन नोकरी के हाल ई बा कि इहां पीएचडी कइल लोग चपरासी के फारम भऱे लागलs बाड़े. कुछ साल पहिले सरकार चपरासी के बहाली निकलले रहे. ई बहाली पs 93 बजार दरखास गिर गइल. एकरा में साढ़े सात हजार लोग पीएचडी कइले रहन. पंचवां पास पोस्ट खातिर जब पीएचडी वाला लोग दरखास देत बाड़े तs देश के हाल के अंदाजा लगावल जा सकेला.\nनेता ना संत रहन रघुबंस बाबू\nरघुबंस बाबू मंतरी रहीं, सांसद रहीं, विधायक रहीं लेकिन उनका जिनगी में कवनो देखावा ना रहे. देहाती दुनिया के सादा जिनगी उनकर खासियत रहे. ऊ काजर को कोठरी में रहन लेकिन कवनो दाग ना लागल. अइसन नेता आज मोसकिले से मिलिहें. उनका आपन गांव के माटी से बहुते लगाव रहे. 2004 में उहां के मनमोहन सरकार में मंतरी रहीं. एक दिन ऊहां के दिल्ली जाये के खातिर पटना टेशन पहुंचनी तs उनका साथे कपड़ा के एगो मोटरी रहे.\nओकरा में लउका, नेनुआ जइसन कई तरह हरियर तरकारी रहे. जब उनका से केहू एह मोटरी के बारे में पूछलस, तs ऊहां के कहनी, ई हमका खेत में उपराजल तरकारी हs. अइसन सवाद वाला हरियर तरकारी दिल्ली में कहां मिली. सोचनी कि जाते बानी तो घरे के समान लेले चलीं. ई घटना से उनकर सादगी के अंदाजा लगावल जा सकेला. ऊहां के मंतरी रहीं. सुविधा के कवनो कमी ना रहे. लेकिन तब्बो घरे से तरकारी ढो के दिल्ली ले गईनी. मंतरी वाला भीआइपी कलचर से तनिको मतलब ना. ना कवनो लाज ना कवनो परदा. कपड़ा के मोटरी में तरकारी बांध के ले जाये वाला कतना नेता ऐह देश में बाड़े ?\nPrevious articleझारखंड : स्कूल खुलने पर आइसोलेशन सेंटर बनाना होगा, जानें क्यों मिली हिदायत\nNext articleIPL कप्तानी रिकॉर्ड: नंबरों में धोनी आगे तो खिताब के मामले में रोहित शर्मा\nबिहार के नवादा में पागल हाथी ने जमकर उत्पात मचाते हुए दो लोगों कुचलकर मार डाला। घटना नारदीगंज और हिसुआ में घटी...\nएक ओर गर्मी की शुरुआत हो रही है तो दूसरी ओर कोहरे का बहाना बनाकर रेलवे द्वारा पांच जोड़ी ट्रेनों के परिचालन...\nहाइलाइट्स:पटना के पाटलिपुत्र इलाके में बर्थडे पर शराब पार्टीबर्थडे सिलिब्रेशन में था शराब और डांसर का इंतजामबैंक्वेट हॉल में छापेमारी कर5लोगों को...


चिंता के बात : का पाकिस्तान कs सकत बा भारत के ब्रम्होस मिसाइल के नकल - खबर भोजपुरी\nरिवर्स इंजीनियरिंग से का पैदा हो सकत बा ई खतरा\nभारत के एगो सुपरसॉनिक क्रूज मिसाइल9मार्च के पाकिस्तान में 124 किलोमीटर अंदर ओकेरे शहर चन्नू मियां के लग्गे जा के गिरल। कई रिपोर्ट में दावा कइल जा रहल बा कि ये ब्रह्मोस मिसाइल रहल। एह घटना के बाद भारत के डर बा कि पाकिस्तान कहीं चीन के मदद से एकर रिवर्स इंजीनियरिंग क के ब्रह्मोस मिसाइल न बना ले।\nचीन के एक्सपर्ट रिवर्स इंजीनियरिंग में माहिर बाने सब, ए लिए खतरा काफी बढ़ गइल बा।\nअइसे में आईं जानल जा कि का होला मिसाइल के रिवर्स इंजीनियरिंग? पाकिस्तान कइसे एकरे जरिए ब्रह्मोस के नकल कर सकत बा? का पहिलहूँ पाकिस्तान ए तरे से कौनो मिसाइल बना चुकल बा?\nका होला मिसाइल के रिवर्स इंजीनियरिंग?\nरिवर्स इंजीनियरिंग उस तरीके के कहल जाला जेकरे जरिए कौनो मिसाइल चाहे मशीन के सब हिस्सा के अलग कइले के बाद ओकरे स्ट्रक्चर के समझ के ओकर नकल कs लेहल जाला।\nएके अइसे समझ सकत बानीं जा- रिवर्स मने पीछे गइल। एकरे जरिए हम ई समझत सकेनी कि कौनो मशीन कइसे बनल रहल।\nदेखल जाए त रिसर्चर कौनो मशीन के बारे में जानकारी हासिल करे अउर ओह मामले में आपन नॉलेज बढ़वले खातिर इस्तेमाल करेने।\nहालांकि, अब रिवर्स इंजीनियरिंग के उपयोग कौनो मशीन के टेक्नोलॉजी हासिल कइले के चाहे ओकर डुप्लीकेट बनवले में ढेर होला।\nकई चीज के रिवर्स इंजीनियरिंग कइल जा सकत बा। ई कौनो सॉफ्टवेयर, फिजिकल मशीन, मिलिट्री टेक्नोलॉजी अउर जीन कुछुओ हो सकत बा।\n2009 में नॉर्थ कोरिआ में एगो पॉप वीडियो हिट भइल रहल। ओमें एगो मशीन के हीरो के तौर पर देखावल गइल रहल। एक्सपर्ट्स के मुताबिक, इहे मशीन उत्तर कोरिआ के एतना ताकतवर बना देहलस। ई मशीन दुनियाभर के फैक्ट्रियन में इस्तेमाल कइल जात बा अउर उसका नाम बा कंप्यूटर न्यूमेरिकल कंट्रोल मने CNC।\nपाकिस्तान कइसे एकरे जरिए ब्रह्मोस के नकल कs सकत बा?\nपाकिस्तान के पास अभिन ले सुपरसॉनिक चाहे हाइपरसॉनिक मिसाइल टेक्नोलॉजी नाइ बा। अइसे में सबसे बड़हन सवाल बा कि का ब्रह्मोस मिसाइल के जरिए वह एह टेक्नोलॉजी को हासिल कs सकत बा।\nडिफेंस एक्सपर्ट पीके सहगल के कहनाम बा कि मिसाइल के रिवर्स इंजीनियरिंग खातिर टेक्नोलॉजी अउर इंफ्रास्ट्रक्चर बहुत जरूरी बा। हालांकि, पाकिस्तान में ए दूनों चीजों के कमी बा। अइसे में मिसाइल के रिवर्स इंजीनियरिंग कs के ब्रह्मोस जइसन मिसाइल बनावल पाकिस्तान के बस के बात नाइ बा।\nऊ बतवने कि भारत से जौन मिसाइल गलती से पाकिस्तान में पहुंच गइल रहल ऊ दुर्घटनाग्रस्त हो गइल बा। एह कारन से एह मिसाइल के रिवर्स इंजीनियरिंग कइल बड़ी मुश्किल काम होई।\nएहके संहइ अगर कौनो मिसाइल चाहे मशीन पूरा तरीका से मिलियो जाए त एहकर रिवर्स इंजीनियरिंग कइल आसान नाइ होला।\nपीके सहगल बतवने कि भारत अभिनो 70% डिफेंस इक्विपमेंट रूस से इंपोर्ट कsता बा। संगही भारत टेक्नोलॉजी के मामला में पाकिस्तान से 100 गुना आगे बा। रूस से हम कई प्रकार के मिसाइल अउर टैंक खरीदे नी जा। एहके बावजूद भारत आज ले रिवर्स इंजीनियरिंग के जरिए एह मिसाइल चाहे टैंकन के डुप्लीकेट बनवले में सफल नाइ हो सकल बा।\nहालांकि, पाकिस्तान चीन के मदद से ई काम कs सकत बा। उहवें पीके सहगल के कहनाम बा कि चीन कोसिस करी कि ऊ ब्रह्मोस के नकल कsके एके बना ले काहेंसेकी ई दुनिया के बेस्ट क्रूज मिसाइलन में से एक बा।\n2291400cookie-checkचिंता के बात : का पाकिस्तान कs सकत बा भारत के ब्रम्होस मिसाइल के नकलyes


भोजपुरी में केहू स्टार नइखे – विक्रांत सिंह – Anjoria\nSeptember 5, 2014 Editor फिल्म, मनोरंजन 1\nभोजपुरी के तेजतर्रार हीरो विक्रांत सिंह के कहना बा कि भोजपुरी सिनेमा में केहू स्टार नइखे. एह घरी अपना ड्रीम प्रोजेक्ट ’प्रेमलीला’ में अझुराइल विक्रांत के कहना बा कि एह इंडस्ट्री के बनवले आ बचवले राखल जरूरी हो गइल बा. विक्रांत के कहना बा कि आजु के हीरो ले अधिका मेहनत हीरोइन करेली अपना किरदार प.\nजानत चलीं कि ‘प्रेमलीला’ में विक्रांत के नायिका बनल बाड़ी मोनालिसा आ एह जोड़ी के भोजपुरी इंडस्ट्री में हिट जोड़ी मानल जाले.\nपेश बा विक्रांत से भइल बातचीत के कुछ हिस्सा :\nरउरा अपना अगिला फिलिम ’प्रेम लीला’ ला अतना उछाह में काहे बानी?\nलंबोदर इंटरटेनमेंट के ई फिलिम बाकी भोजपुरी फिलिमन से कुछ अलगा दिखाई दी. एकर सब्जेक्ट काल्पनिक ना हो के वास्तविक बा आ ई कवनो दोसरा फिलिम के नकलो ना ह. एगो शहर के कहानी ह. कीसे दू गो परिवारन का बीच शुरू टसन बढ़त बढ़त कहाँ ले चल जाता इहे देखावल गइल बा.\nएगो शादी में मिलल लड़िका आ लड़िकी में प्यार हो जात बा. बीच में विलेन आ जाता. फेर शुरू होखत बा परिवारन के लड़ाई. ऑनर किलिंग के मुद्दा बना के बनल एह फिलिम के कहानी उपर झाँपर देखला प त लागी कि अइसन कहानी रोजे देखल-सुनल जा ता. बाकिर परदा पर देखब त एगो अलग अहसास होखी. व्यावसायिक अंदाज में बनत फिलिम का बावजूद कहानी के आत्मा जिन्दा राखल गइल बा. स्क्रिप्ट संजय राय लिखले बाड़न आ निर्देशन करत बाड़े सुशील कुमार उपाध्याय.\nएह फिलिम के चलला के का गारंटी?\nदर्शक निकहा फिलिमन ला तिकवत बाड़े. ऊ दिन हवा हो गइल जब कइसनो अगड़म-बगड़म बनाके फिलिम रिलीज हो जात रहे. एके तरह के फिलिम देखत देखत लोग उबिया गइल बा. बड़का-बड़का एक्टरन के फिलिम बॉक्स ऑफिस पर पानीओ नइखे माँग पावत. जब देखेवालन के हिन्दीए में भोजपुरीनुमा फिलिम मिलल शुरू हो जाव त ऊ काहे देखीहें घटिया बनल भोजपुरी फिलिम? एहसे अब फिलिम बनावे वालन के नया कहानी प आधुनिक फिलिम बनावे के पड़ी. दिक्कत ई बा कि कुछ मेकर्स मान बइठल बाड़े कि चालू कहानी ले के स्टार डाल द, देखे वाला त जुटिए जइहें. बाकिर देखेवाला लोग अइसनका मेकर्स आ स्टारन के करारा झटका दे देत बाड़े. वइसहूं हमरा समुझ से एहिजा केहू स्टार नइखे. कुछ लोग जबरदस्ती स्टार बनल बा. हँ, रवि किशन में स्टारन के गुण जरूर दिखाई देला. भोजपुरी के एक्टर चाहीं आ एक्टर हमेशा पैदाइशी होला. सलमान, अक्षय, शाहरुख, आमिर से हमनी भोजपुरी एक्टरन के सीखे के चाहीं कि कइसे काम कइल जाला. उ लोग सिनेमा के कतना सिरियसली लेला.\nभोजपुरी सिनेमा में त हीरो से अधिका भीड़ हीरोइनन का चलते होला?\nहँ, इहे साँच ह. एहिजा हीरोइन अपना किरदार पर हीरो से अधिका मेहनत करेली. के कतना बढ़िया करत बा एकरा ला हाराबाजी चलेला हीरोइनन में. निजी जिनिगी में केहू से कवनो जरतवाही ना होला एह हीरोइनन में. सब सखि सहेली माफिक रहेली. समुझ बूझ के काम करेली चाहे कवनो एक्सप्रेशन होखो भा डांस. ओह लोग में काम खातिर लगन देखे के मिलेला. बाकिर तबहियों एह लोग के उ मान ना मिल पावे जवन हिन्दी सिनेमा अपना हीरोइनन के देला. ई जनला का बावजूद कि हीरोइनन बिना कवनो फिलिम ना बन-चल सके एहलोग साथे दोयम दरजा के बेवहार होला. एह सोचावट के बदलला के जरूरत बा. वइसे हीरोओ लोग के सोचे के बा कि हीरोइन अब अपना बल प फिलिम चलावे में सफल होखे लागल बाड़ी. त हीरो लोग ना सुधरल त दोयम दर्जा अब ओह लोग के इंतजार करत बा.\nवाह! काल्हुए कहनी कि अब प्रचार सामग्री ना छापब आ आजुए छापे के मौका आ गइल. नइखी जानत कि संजय भूषण का सोच के अइसन सामग्री पठवले बाकिर चाहेला अइसने सामग्री, जवना में कुछ बात होखे. अइसनका सामग्रियन के हमेशा स्वागत बा.\nवइसे रउरो सभे अबले जानिए गइल होखब कि भोजपुरी सिनेमा के ‘ले दही’ अब भोजपुरी डाॅट को पर डालल जात बा. भोजपुरी सिनेमा से हमरा दुश्मनी नइखे मन खीझेला बकवास सामग्रियन प मेहनत करे में. फलनवाँ जब हमरा के ई आफर दिहलन त हम चउँक गइनी. कमाल के हउवें भा हई. सिनेमा हाल पर गजब के भीड़ लागत बा. लाठी चलावे के पढ़त बा बेर बेर. सुपरहिट फिलिमन के सुपरहिट स्टार आ गीतन के पोस्ट पर एको अक्षर लिखे में अनकस होखेला. याद नइखे एने कवना फिलिम के कवन गीत अइसन आइल जवन लोग के जुबान प चढ़ गइल. जब एके आदमी कहानी, गीत, संगीत, संवाद, सक्रिप्ट लिखला का साथही निर्देशनो करे लागी आ मौका मिलल त अभिनयो त ओह हाल में फिलिम के त डूबहीं के बा. बाकिर लिख भेजाई कि फिलिम सुपरहिट हो गइल. ई ना बतावल जाई कि निर्माता के घर दुआर बिका गइल आ फाइनेंसर खोजत चलत बा उनुका के. ले दे के कुछ धुरंधर लोग बा जिनकर गोटी बिहार के माफिया वितरकन से सेट बा आ ओह लोग के खेवा खरचा चल जात बा.\nबाकिर केहू नइखे जेकरा में साँच बोले के बेंवत होखे आ केहू नइखे जे साँच छापियो सको. केकरा फुरसत बा कुकुरबझाँव में अझूराए के. एक जने जीवट वाला रहबो कइलन त उनुका के सराहे वाला केहू ना मिलल, आलोचना करे वाला भरपूर मिलले. बाकिर एह जमात के जरूरत बा वइसने कवनो जीवट वाला के. हम त बस अतने कर सकीलें कि बीच बीच में आपन खीझ उतारत रहीं.


कोमल ढिल्लन अब मराठी सिनेमा में – Anjoria\nकोमल काया आ मोहक मुस्कान वाली कोमल ढिल्लन अब मराठी फिल्म उद्योगो के भा गइल बाड़ी. भोजपुरी के बहुते व्यस्त अभिनेत्रियन में से एक कोमल ढिल्लन जल्दिये मराठी के पहिलका थ्री डी फिल्म “आई मला मारू नको” में नजर अइहन. वइसे मराठी सिनेमा से कोमल के पुरान नाता ह लेकिन बाद में कोमल भोजपुरी फिलिमन में बेसी व्यस्त हो गइली. अब कोमल एक बार फेर मराठी सिनेमा के रूख कइले बाड़ी. पंजाब दी कुड़ी कोमल अबही ले पंजाबी आ भोजपुरी समेत आठ गो भाषा के फिलिम कर चुकल बाड़ी. बाकिर कोमल कहेली कि उनुका भोजपुरी फिलिमन से ख़ास लगाव बा. भोजपुरी फिलिमन के अंदाज़, मिजाज़ अउर गाना उनुका बहुते नीक लागेला.\nकोमल आजु काल्हु भोजपुरी में “लागल बा प्यार के बुखार”, “मेहरारू बिना रतियाँ कैसे कटी” अउर “धमाल कईलस राजाजी” समेत आधा दर्जन से बेसी भोजपुरी फिलिमन में काम करत बाड़ी.


टटका खबर, मंगल १३ अप्रैल – Anjoria\nअप्रैल 13, 2010 news in bhojpuri, टटका खबर\nविपक्षी एकता तूड़े खातिर कांग्रेसी चाल\nमहँगाई का मुद्दा पर सरकार के घेरे का तइयारी में लागल एकजुट विपक्ष के एकता तूड़े खातिर कांग्रेस नरेन्द्र मोदी के सवाल उठा बिया. ओकर कहना बा कि गुजरात दंगा के जाँच करे वाला दल का सामने गइल नरेन्द्र मोदी का साथ भाजपा तन के खड़ा बिया. अब अगर सेकूलर दल ओह भाजपा का साथ खड़ा लउकिहें त समाज में गलत संदेशा जाई. मुसलमान वोट बैंक दूहे खातिर भाजपा के डर देखावल जाला आ सेकूलर जमात का नाम पर आपन उल्लू सीधा करे खातिर बाकी पार्टीयनो के भाजपा के डर देखावल जाला.\nयुलिप का मुद्दा पर यथास्थिति बनावे पर सहमति\nयुलिप के मुद्दा अपना अधिकार क्षेत्र में बतावत सेबी काल्हु एह बात पर सहमत हो गइल कि जबले कवनो उचित न्यायालय से एह बात के फैसला नइखे आ जात तबले युलिप के जस का तस चले दिहल जाव. इरडा के कहनाम बा कि युलिप सही बा आ ओकरा अधिकार क्षेत्र में आवेला. सेबी के कहनाम बा कि युलिप के पइसा शेयर में लागेला एहसे ओह पर ओकर अधिकार बा. काल्हु एही कहा सुनी में शेयर बाजार में गिरावट के रुख बनल रहे.\nबलिया में स्कूल में लागल आग\nबलिया शहर में स्थित सेंट थामस स्कूल के टीना के छत ठंढा राखे खातिर ओह पर फूस डालल रहे. तपत गर्मी में शार्ट सर्किट से ओह में आग लाग गइल. कवनो बड़हन दुर्घटना ना हो पावल आ सगरी विद्यार्थियन के सकुशल निकाल लिहल गइल. अब एह बात के आलोचना हो रहल बा कि विद्यालय प्रशासन आ आम प्रशासन कइसे एह तरह के असुरक्षित इन्तजाम के अनुमति दिहलसि.\nमंत्रियन के बयानबाजी पर रोक लगवलें प्रधानमंत्री\nसरकार के मंत्रियन आ बड़का अधिकारियन के प्रधानमंत्री निर्देश दिहले बाड़न कि आंतरिक सुरक्षा का मुद्दा पर ऊ लोग बयानबाजी मत करे. एह बयानबाजी से सरकार के छवि खराब होखत बिया. जवना मंत्रालय के मामिला रहे बस उहे बोलें. बाकिर तब बाकी नेता लोग के पेट फूले लागी त का होखी? बेबोलले नेतागिरी कइसे देखाइ लोग.\nआजु वैशाखी ह आ आजुवे का दिन भइल रहे जालियावाला कांड\nआजु वैशाखी के पर्व ह. हंसी खुशी के एह पर्व का दिने जालियावाला बाग में जुटल भीड़ के घेर के अंगरेज जनरल डायर निहत्थन पर अंधाधुंध गोली चलववले रहुवे. १३ अप्रेल १९१९ का दिने भइल एह जनसंहार के दुनिया के कुछ बड़का नरसंहारन में गिनल जाला.\nछपरा में एकलव्य का समापन का बाद मारपीट\nभागलपुर आ मगध विश्वविद्यालय के महिला खिलाड़ियन का बीच झोंटा खींच के मार पीट हो गइल जब भागलपुर के एगो महिला खिलाड़ी अपना मोबाइल के चोरावे के आरोप मगध का टीम पर लगवलसि. एह आरोप से तिलमिलाइल मगध के टीम मार पीट करे पर उतर अइली सँ. बाद में केहू तरह समुझा बुझा के मामिला शांत करावल गइल बाकिर मोबाइल नाहिंये दिहली सँ. ओने ट्रैक शूट माँगत जेपी विश्वविद्यालयो के खिलाड़ी बवाल मचवलें. ओह लोग से कहल गइल रहे कि समापन का बाद ट्रैक शूट दे दिहल जाई. बाकिर ओह लोग के का मालूम रहे कि भइल बिआह मोर करबऽ का, बेटी छोड़ के लेबऽ का?\nकाश्मीरी पंडित मंदिर सुरक्षा कानून के माँग करत बाड़े\nअपने राज्य में शरणार्थी बन के रहत काश्मीरी पंडितन के एगो संगठन माँग कइले बा कि मंदिरन के सुरक्षा खातिर एगो कानून बनावल जाव त ऊ लोग लवटे पर विचार कर सकेला. काश्मीर के मंदिरन पर दोसरा धर्म के लोगन के नाजायज कब्जा बा आ मंदिरन के जमीन पर लोग नाजायज तरीका से काबिज हो गइल बा. बाकिर ओह लोग के मालूम नइखे शायद कि भारत में हिन्दूवन खातिर कवनो सुरक्षा कवनो अधिकार ना दिहल जा सके.\nभोपाल गैस कांड के सुनवाई रोकवावे खातिर सीबीआई के फटकार\nभोपाल गैस कांड के मुकदमा कवनो ना कवनो बहाने रोकवावे के सीबीआई का आदत से परेशान कोर्ट काल्हु अब अउरी रोक से इन्कार कर दिहलसि. सीबीआई के एह खातिर फटकारो लगवलसि कोर्ट.\nफतवा का चलते अलगा रहल बर्दाश्त ना भइल त निकाहे कर लिहल लोग\nनिकाह का पहिलही से सानिया आ शोएब के एक साथे रहला के गैर इस्लामिक आ हराम आचरण बतवला का बाद शोएब सानिया का घर से निकल गइल रहलें. बाकिर बुझात बा कि अलगा रहल बर्दाश्त ना भइल त निकाह के तय दिन से तीन दिन पहिलही निकाह कर लिहल लोग. काल्हु ताज कृष्णा होटल में निकाह के रस्म अदायगी हो गइल. अब १५ अप्रैल का दिने रिसेप्शन होखी.\nडेक्कन अबहियो सेमीफाइनल का तरफ बढ़ रहल बा\nकाल्हु का मैच में बेंगलुरु का रायल चैलेंजर्स के हरा के डेक्कन चार्जर्स सेमीफाइनल में शामिल होखे के संभावना बरकरार राक लिहलसि. मैच हरला का बावजूद बेंगलुरु के टीम दुसरका जगहा पर बरकरार बा आ डेक्कन पांचवा जगहा पर. डेक्कन के अब आपन अगिलको मैच जीते पड़ी.\nटटका खबर, बुध, १४ अप्रैल


ANAND PRAKASH PANDEY's Page - JaiBhojpuri.com\nMaleGORAKHPUR (UTTAR PARDESH)India Like0members like this\nBlog PostsDiscussionsEventsGroupsPhotosPhoto AlbumsVideos ANAND PRAKASH PANDEY's Likes ANAND PRAKASH PANDEY's Friends\nView All ANAND PRAKASH PANDEY's Page\nशशि कुमार सिंह (SHASHI) leftacomment for ANAND PRAKASH PANDEY"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Aug 15, 2012Rajeev Mishra "राजीव भोजपुरिया" leftacomment for ANAND PRAKASH PANDEY"भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Aug 15, 2011शशि कुमार सिंह (SHASHI) leftacomment for ANAND PRAKASH PANDEY"प्रणाम आ जय भोजपुरी\nजय भोजपुरी"Aug 15, 2011Birendra Kumar leftacomment for ANAND PRAKASH PANDEY"आप सब लोगन के नवरात्र का शुभकामना बाड़े ! दुर्गा मईया आपन कृपा दृष्टि रउरा लोगन और आपके परिवार पर बनवले रहे !"Oct 14, 2010ANAND PRAKASH PANDEY is now friends with Rakesh G Mishra, Narendra Kumar and Birendra KumarMar 29, 2010Mantu Singh leftacomment for ANAND PRAKASH PANDEYMar 24, 2010arun pandey leftacomment for ANAND PRAKASH PANDEY"Anand ji jaiBhojpuri me swagat ba aap ke"Mar 23, 2010नबीन भोजपुरिया ( NB ) leftacomment for ANAND PRAKASH PANDEY"प्रणाम आ जय भोजपुरी\nजय भोजपुरी"Mar 22, 2010ANAND PRAKASH PANDEY is nowamember of JaiBhojpuri.comMar 22, 2010 Welcome Them! RSS\nAt 9:33am on August 15, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 9:10pm on August 15, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई ,इश्वेर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 12:12am on August 15, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 10:03am on October 14, 2010, Birendra Kumar said… आप सब लोगन के नवरात्र का शुभकामना बाड़े ! दुर्गा मईया आपन कृपा दृष्टि रउरा लोगन और आपके परिवार पर बनवले रहे ! At 12:15pm on March 24, 2010, Mantu Singh said… At 12:31pm on March 23, 2010, arun pandey said… Anand ji jaiBhojpuri me swagat ba aap ke At 10:15pm on March 22, 2010, नबीन भोजपुरिया ( NB ) said… प्रणाम आ जय भोजपुरी


डर-भय – Anjoria\nनवम्बर 1, 2010 कविता, भोजपुरी\nडर बहुरुपिया बनि के आवे,\nहरदम दिल दुआरी पे.\nकइसे जान बचाईं आपन,\nकतना चलीं होशियारी से?\nचिकन चेहरा से हम डरीं\nकी बढ़ल केश मूँछ दाढ़ी से?\nभय भगवान से केकरा नइखे,\nकाहे ज्यादा भय पुजारी से ?\nपढ़ल लिखल लोगन से डरीं\nकी गँवई, अपढ़, अनाड़ी से ?\nमईल, कुचैल, निकपडी से\nकी डरीं सूट-बूट धारी से ?\nनिर्धन भूखा मजदूर से डरीं\nकी ठाकुर सेठ पटवारी से ?\nचोर-लूटेरा से हम डरीं\nकी आरक्षक अधिकारी से ?\nकागज़ कलम कानून से डरीं\nकी हसली हल कुदारी से ?\nपुलिस सिपाही से हम डरीं,\nकी डरीं नक्सलबाड़ी से ?\nसोचतानी – डरीं हम दवाई से\nकी बचीं हम बीमारी से ?\nOne thought on “डर-भय”\nनवम्बर 1, 2010 को 12:45 पूर्वाह्न पर\nसर जी रऊवा त बङा निमन लखले बानी


राखी सावंत के भोजपुरिया धमाल – Anjoria\nFeb 27, 2014 कट्टा तनल दुपट्टा पर, राखी सावंत\nआईटम क्वीन राखी सावंत अब भोजपुरी परदो पर धमाल मचा दिहले बाड़ी. राखी सावंत आ निर्माता राहुल कपुर मिल के एगो भोजपुरी फिलिम “कट्टा तनल दुपट्टा पर” बनवले बा लोग. एह फिलिम में भोजपुरी सिनेमा के दू गो सुपरस्टार्स रवि किशन आ पवन सिंह बाड़ें आ प्रमुख नायिका बाड़ी शुभी शर्मा. निर्देशन कइले बाड़न एम.आई. राज.\nअब राखी फिलिम बनावसु आ ओहमें उनकर ठुमका ना होखे से कइसे हो सकेला. एह फिलिम में राखी सावंत एगो गाना पर रविकिशन संगे ठुमको लगावत नजर आवत बाड़ी.\nएह फिलिम के प्रदर्शन 21 फरवरी से बिहार-झारखंड में शुरू हो गइल बा.


गज़ल – Anjoria\nJan 21, 2012 कविता, पाती, भोजपुरी पत्रिका\n(पाती के अंक 62-63 (जनवरी 2012 अंक) से – 5वी प्रस्तुति )\n– शशि प्रेमदेव\nगाँधी जी के बानर, बनि गइले पर नीक कहाइबि हम।\nसाँच बात कहि के ए दादा, माथा ना फोरवाइबि हम।\nमन के कहना मान लेबि तऽ कबहूँ ना पछताइबि हम।\nबेसी चतुर बनबि तऽ बीच बजरिया फेनु ठगाइबि हम।\nहीरा भइला में सइ गो, खतरा बा चोर-लुटेरन से।\nबाकिर पाथर बनि जाइबि तऽ देवता-नियर पुजाइबि हम।\nरऊवें एगो अबर-दुब्बर रहलीं हाँ टोला-भर में\nअब रऊवों परदेसी भइलीं, केकरा से अझुराइबि हम।\nऐब कई गो बा हमरा में, जनि एतना तारीफ करीं\nचान बना देइबि तऽ केहुए के हाथे ना आइबि हम।\nपंडित-मुल्ला के बहकवले अब ना सहकबि, ए भई !\nमन्दिर-मस्जिद के पाछा ना, अपना के बिलवाइबि हम।\nकइले रहलीं कवन पाप जे, तोहरा-लेखा मीत मिलल।\nराम बिसर जइहें, कइसे तोहरा के ‘शशी’ भुलाइबि हम।\nप्रान बसे ससुररिया रे !\nशशि प्रेमदेव जी बहुते बढ़िया लागल राउर रचना . मजा आ गइल.


जब मुद्दा विकास के बा त भाजपा के निशाना प लालू काहें?\nबिहार के राजनीति अब अपना चरम के ओर बढ़े लागल बिया। ए चुनावी राजनीति के केंद्र में विकास के पहचान कहाए वाला नरेंद्र मोदी अवुरी नीतीश कुमार एक दूसरा के सोझा होइहे।\nअयीसना में तय बा कि, तमाम जातिगत राजनीति के खेल के बावजूद विकास के मुद्दा मुंह उठाई। ए मुद्दा प केंद्र अवुरी राज्य के बीच के जंग त शुरू तक हो चुकल बा। हालांकि, बिहार के राजनीति में जातिगत समीकरण एगो बड़ सच्चाई बा एहसे सार्वजनिक तौर प विकास के मुद्दा बतावेवाला तमाम राजनेता तक सच्चाई के ताकत जाने में जुट गईल बाड़े।\nविकास के राजनीति करे के दावा करेवाली पार्टी तक एही आधार प अपना जीत के पक्का कईल चाहतिया। पूरा कोशिश बा कि जाति आधारित जंग में उ एगो खास जातिवर्ग के अपना ओर मोड लेवे। एकरे खातिर इ लोग लालू के निशाना प रखले बाड़े। कोशिश बा कि लालू के बरियार वोटबैंक में सेंध ना बरियार फुट परे अवुरी उ अपना ओर चल आवे।\nविकास के राजनीति, विकास के वादा अवुरी विकास के बात करेवाला एनडीए साफ क चुकल बा कि ओकर नज़र एगो खास जाति प बा।\nएकरा खातिर एनडीए हाजीपुर में अपना ओर के तमाम नेता जईसे भाजपा के बिहार प्रदेश प्रभारी भूपेंद्र यादव, विधानसभा में विपक्ष के नेता नंद किशोर यादव, सांसद हुकुमदेव नारायण यादव, नित्यानंद राय, रामकृपाल यादव अवुरी नवल किशोर यादव के जुटवलस।\nए जुटान में एनडीए के तमाम नेता के निशाना प लालू प्रसाद रहले। साफ संदेश रहे कि अब यादव वर्ग प लालू के पकड़ नईखे रह गईल। तमाम बड़े-बड़े यादव नेता भाजपा के संगे बाड़े।\nभाजपा के जुटान में मौजूद तमाम नेता आपन-आपन चर्चा त कईबे कईले, संगही पप्पू यादव तक के चर्चा भईल। कहल गईल कि लालू पहिले अपना परिवार से सलट लेस ओकर बाद उ राजनीति करे आवस। लालू के औकात देखावे के मकसद से राबड़ी देवी, मीसा भारती के लोकसभा चुनाव में भईल हार तक के चर्चा भईल।\nएकरा संगे भाजपा अध्यक्ष के उ बयान तक महत्वपूर्ण बा, जवना में विकासवादी भाजपा सरकार आपन सबसे बड़ उपलब्धि के रूप में देश के पहिला पिछड़ा वर्ग के प्रधानमंत्री देवे के दावा कईलस। हालांकि, अमित शाह के दावा में तनिकों दम नईखे।\nअमित शाह कहले कि, भाजपा देश के पहिला ओबीसी (अन्य पिछड़ा वर्ग) प्रधानमंत्री देलस। हालांकि, मोदी से पहिले देवेगौड़ा प्रधानमंत्री बनल रहन अवुरी उहो एही वर्ग से आवेले। लेकिन सवाल पहिला दूसरा के नईखे, सवाल बा कि विकास के दावा अवुरी वादा करेवाला लोग के अचानक जाति काहें याद आवे लागल?\nकहीं अयीसन त नईखे विकास एगो मुखौटा बा, लेकिन असल राजनीति त जाति के बिया। शायद जाति के राजनीति करेवाला लालू-नीतीश के मुक़ाबला खाली विकास के बोल-बचन से संभव नईखे।\nFirst Update: 12 July, 2015 02:54 PM


टटका खबर, 25 अप्रैल 2017, मंगल – टटका खबर\nआजु यूपी कैबिननेट का मीटिंग में कई गो फैसला लीहल गइल जवना में सबले खास रहल भूमाफियन का खिलाफ टास्क फोर्स बनावे आ महापुरुषन का नाम प मिले वाली छुट्टयन के रद्द कइल. बइठक के अध्यक्षता यौगी आदित्यनाथ कइलन. बइठक का बाद राज्य के ऊर्जा मंत्री श्रीकांत शर्मा पत्रकारन के बतवलन कि भूमाफियन का खिलाफ बने वाला ऐंटी टास्क फोर्स दू महीना का भितरे भू-माफियन के पहचान करी आ ओहनी का खिलाफ कड़ा कार्रवाई कइल जाई. कहलन कि मजहब का नाम प सार्वजनिक भूमि प केहू के कब्जा ना करे दीहल जाई. पुलिस के कहल गइल बा कि जमीन कब्जा के शिकायत प तुरते कार्रवाई कगे. द्री भइला प ओह थाना के एसएचओ का खिलाफ कार्रवाई कइल जाई. महापुरुषन के जनमदिन आ कुछ त्योहारन प मिले वाली 15 गो छुट्टियन के खतम करत स्कूल आ कॉलेजन में ओह दिन एह लोग का बारे में बलावल जाई. कैबिनेट मीटिंग में इहो तय हो गइल कि विधानसभा सत्र 15 मई से एक हफ्ता ला बोलावल जाई.\nसीबीआई कोयला ब्लॉक आवंटन घोटाला मामिला के जांच प्रभावित करे का आरोप में अपने निर्देशक रहल रंजीत सिन्हा का खिलाफ आजु केस लीख लीहलसि. उनुका खिलाफ जानल-मानल वकील प्रशांत भूषण के शिकायत प रंजीत सिन्हा का खिलाफ जांच के जिम्मा विशेष निदेशक एम एल शर्मा के सँउपल गइल रहल.\nबस्ती जिला पुलिस जिला के 21 गो बदनाम अपराधियन का खिलाफ गैगेंस्टर एक्ट के तहत कार्रवाई कइले बिया.\nजौनपुर जिला के सिकरारा इलाका के ताहिरपुर जूनियर स्कूल कै प्रधानाचार्य प गाँव के एगो नाबालिग दलित लइकी साथे कुकर्म करे के आरोप सामने आइल बा.\nसोनभद्र के ओबरा इलाका में स्वास्थ्य विभाग में काम करे वाली एगो एएनएम के लाश फाँसी प लतकल मिलल. खबर मिलते पुलिस चहुँप के लाश कब्जा में ले के पोस्टमार्टम खाति जिला अस्पताल भेज दिहलसि.\nयूपी के योगी सरकार अपना जिलाधिकारियन के आदेश दिहले बिया कि अगिला पाँच दिन का भितरे गंगा नदी का किनारे बसल सगरी 1627 गांवन के खुला में दिशा मैदान करे से मुक्त करा दीहल जाव. एह काम के निरीक्षण आ सत्यापन क्वालिटी काउन्सिल आफ इण्डिया से करावल जाई.\nगोण्डा के मोतीगंज इलाका में छाछापारा गाँव के एगो नशेड़ी नवही अपना बीबी से होखत रोज बरोज के झगड़ा से अँउजिया के एगो गाछ प फांसी लगाके आजु जान दे दिहलसि.\nगोरखपुर मंडल के सरकारी अस्पतालन में आजु भइल औचक निरीक्षण में नाहिया त डेढ़ सौ चिकित्सक आ कर्मचारी गैरहाजिर मिललें. एह लोग के एक दिन के तनखाह काट लेबे के आदेश का साथही एह लोग सै जबाबो तलब कइल गइल बा.\nसारण जिला के दिघवारा इलाका के बरबन्ना गांव के एगो निजी स्कूल के दीवाल ट्रैक्टर का टक्कर से गिर गइल आ ओकरा नीचे एक दर्जन लइका दबा गइले सँ. सभनी के दिघवारा प्राथमिक स्वास्थ्य केन्द्र में इलात करावल गइल. बहुते घवाहिल चार गो बचवन के पटना मेडिकल कॉलेज अस्पताल रेफर कइल गइल बा.\nजौनपुर के दीवानी न्यायालय के वकील आजु प्रतापगढ़ बार के अध्यक्ष रह चुकल अधिवक्ता धनंजय मिश्र के हत्या का विरोध में अदालती काम के बहिष्कार कइलें.\nसोनभद्र के शक्तिनगर इलाका में बीना पुलिस चौकी का लगे लाइन पार करत घरी मोटरसाइकिल सवार दू गो नवहियन के मौत ट्रेन से कटइला का चलते हो गइल. ई लोग अनपरा इलाका के परासी गांव के रहलें.\nमऊ के घोसी कोतवाली इलाका के कस्बा खास के एगो सर्राफ के मझवारा मोड़ पर पुलिस चौकी का बगले में उनका गहना का दुकान में घुस के काल्हु सँझाया गोली मार दीहले सँ बदमाश. अस्पताल ला जाए का राहे में उनुकर मौत हो गइल.\nगोण्डा जिला के परसपुर इलाका में फैजाबाद के रहे वाला सर्राफा व्यापारी बाप बेटा परसपुर बाजार से स्कूटर से अपना घरे सवटत रहलें. एही दौरान आइल आन्ही में जामुन के एगो पुरान गाछ ओह लोग प आ गिरल आ ओकरा नीचे दबा के दूनू जने के मौत हो गइल.\nTags: कोयला ब्लॉक आवंटन घोटाला, गोण्डा, गोरखपुर, जौनपुर, बस्ती, मऊ, यूपी कैबिननेट, सारण, सीबीआई, सोनभद्र


भोजपुरी में देश दुनिया के खबर (बुध, 27 मई 2015) – टटका खबर\nभोजपुरी में देश दुनिया के खबर (बुध, 27 मई 2015)\nगाय के माँस का बारे में दीहल केन्द्रीय गृहमंत्री रिजिजू के बयान पर योगी आदित्यनाथ के कहना बा कि मंतरी होखे भा संतरी केहू के जनभावना से खिलवाड़ करे के छूट ना होखे के चाहीं. ना ही एह तरह के बयानबाजी करे के चाहीं.\nआपन सफाई देत पिछला सरकार के प्रधानमंत्री रहल मनमोहन सिंह काल्हु कहलन कि ऊ अपना भा अपना परिवार ला अपना पद के दुरुपयोग ना कइलन. बाकिर देश उनकर सफाई माने के तइयार नइखे लउकत. उनुका प्रधानमंत्री रहते देश में जतना घोटाला भइल ओतना आजु ले कवनो दोसरा प्रधानमंत्री का रहते ना भइल रहुवे. मनोहन सिंह पर हालही में उनुका शासन का दौरान ट्राइ के चेयरमैन रहल प्रदीप बैजल के कहना बा कि मनमोहन सिंह का समय में क्रोनी कैपिटलिज्म के दुष्चक्र चलत रहुवे आ बैजल के धमकवले रहुवन कि अगर साथ ना देबऽ त ओकर परिणाम भुगते के होखी.\nअफगानिस्तान के राजधानी काबुल में एगो गेस्टहाउस में घुसे के कोशिश करत चार गो आतंकवादियन के सुरक्षा बल मार गिरवले. हमला काल्हु मंगल के रात में भइल रहुवे आ गेस्टहाउस आ बगले के एगो होटल पर कब्जा करे के कोशिश में रहलन स आतंकी.\nसीबीएसई के 10वीं के रिजल्ट कवनो कारण से टार दीहल गइल बा. रिजल्ट आजुए आवे वाला रहुवे बाकिर बतावल जात बा कि एकरा के अगिला सूचना तकले टार दीहल गइल बा. रिजल्ट कब निकली एकरा बारे में कवनो संकेत नइखे दीहल गइल.\nभारत में पहिला बेर कवनो ट्रांसजेंडर (ना मरद ना मेहरारू) के कवनो कॉलेज के प्रिंसिपल बनावल गइल बा. पश्चिम बंगाल के कृष्णानगर महिला कॉलेज के प्रिंसिपल पर एगो ट्रांसजेन्डर मानबी बंदोपाध्याय के बहाली करे के फैसला लीहल गइल बा. मानबी अबहीं विवेकानंद महाविद्यालय में असोसिएट प्रफेसर बाड़ी.\nजम्मू का साथे पक्षपात करे के पुरान रीति नीति पर चलत ओहिजा खातिर प्रस्तावित एम्स के श्रीनगर भेज दीहल गइल बा. एह फैसला का खिलाफ जम्मू में जम के विरोध हो रहल बा.\nदेशभर में चलत लू के दौर में नाहियो त एगारह सौ लोग के जान जा चुकल बा आ गरमी अबहियों बरदाश्त का बाहर चलत बावे. अगिला दू दिन ले अइसने रहे के अनेसा बा.\nबिहार में सड़क बनावे खातिर केन्द्र सरकार एह साल 50 हजार करोड़ रुपिया देबे वाली बा आ सगरी परियोजना एही साल शुरु हो जाई.\nउत्तर प्रदेश में लेखपाल के 12 हजार पद पर बहाली करावे खातिर टाटा कंसल्टेंसी सर्विसेज के सहारा लीहल जाई. एह बहाली में करीब 20 लाख लोग के आवेदन आवे के उमेद बा आ अतना बड़हन संख्या में आवे वाला आवेदन के सम्हारे ला कवनो बढ़िया कंपनी के जरूरतो रहुवे.\nगृहमंत्री राजनाथ सिंह के कहना बा कि केन्द्र सरकार दिल्ली सरकार के कामकाज में दखल देबे के नइखे सोचले आ ओकरा काम में बाधा ना बनी. कहलन कि दिल्ली सरकार के चाहीं कि जनता के फायदा ला काम करो.\nबिहार सरकार अपना पुलिसकर्मियन के साल में तेरह महीना के तनखाह देबे के घोषणा कइले बिया. ई फैसला जीतन राम माँझी सरकार का समय भइल रहुवे.\nभाजपा अध्यक्ष अमित शाह के कहना बा कि बिहार विधानसभा चुनाव के भाजपा बहुते गंभीरता से लेत बिया आ एह चुनाव में भारी बहुमत से जीतल तय बा ओकर. कहलन कि जीतन राम मांझी आ पप्पू यादव से बातचीत चलत बावे बाकिर अबहीं एह पर कवनो फैसला नइखे भइल.\nबिहार बोर्ड के इंटर वाणिज्य के रिजल्ट जारी हो गइल बा आ एहमें 90.55 फीसदी विद्यार्थी पास हो गइल बाड़े. मोतिहारी एम0 एस0 कॉलेज के छात्र आर्यन राज्य भर में टाप पर आइल बाड़न.


हर रंग में रंगाइल : ‘फगुआ के पहरा’ – Anjoria\nएगो किताब के भूमिका में रवीन्द्रनाथ श्रीवास्तव ऊर्फ जुगानी भाई लिखले बाड़े कि ‘भाषा आ भोजन के सवाल एक-दोसरा से हमेशा जुड़ल रहेला. जवने जगही क भाषा गरीब हो जाले, अपनहीं लोग के आँखि में हीन हो जाले, ओह क लोग हीन आ गरीब हो जालंऽ.’ ओही के झरोखा से देखत आज बड़ा सीना चकराऽ के कहल जा सकत बा कि भोजपुरी समृद्ध बा, भोजपुरिया मनई समृद्ध बा. हमरा ई बात कहला के बहाना श्रेष्ठ शिक्षक, सुलझल मनई आ सरस मन के मालिक कवि-साहित्यकार डॉ. रामरक्षा मिश्र विमल जी के किताब ‘फगुआ के पहरा’ बा. एह किताब के पढ़ला पर बिना कवनो चश्मे के साफ लउकत बा कि माटी के गंध जहवाँ ले फइलल बा, विमल जी के कविता के विषय ऊहवाँ ले बाटे. कविश्री अपना भोजपुरिया परम्परा के निभावत लगभग सगरो विषय पर आपन लेखनी चलावत माटी के सुगंध के असली रूप में पेस कइले बानी. जइसन कि किताब के नाव से लागत बा कि एहमें प्रकृति के सरस आ उदात्त रूप पर रचना ढेर होई, बड़लो बा, बाकिर ओहके देखे के आँखि दोसर बा.\n‘वनांचल प्रकाशन’ से प्रकाशित ई ‘फगुआ के पहरा’ के दूसरका संस्करण हऽ. भोजपुरी कविता के किताब के दूसरका संस्करण छपल अपने-आप में इतिहास बनल बा. एह उपलब्धि खातिर मन ऊँहा के बेर-बेर बधाई देत बा. ई किताब में तीन तरह के रचना बा. ओह रचनन के कविश्री गीत, ग़ज़ल आ कविता नाम से अलगा कइलहूँ बानी बाकिर कवनो स्तर पर ऊहाँ के शब्द-शिल्प आ प्रस्तुति कहीं भंग नइखे. काव्य परम्परा के निर्वाह करत कवि के पहिलका रचना सरस्वती माई के गोहार ‘बरिसावऽ माँ नेह सुधा’ बा जेहमें कवि स्वार्थ से ऊपर उठ के परमार्थ खातिर प्रार्थना करत बानी. देखीं ना –\nजड़ बुधि होखो चंचल.\nकवि के क्रान्तदर्शा कहल जाला. कवि भूत-भविष्य, सबके ज्ञाता मानल जालें. कवि विमल जी के गीतन में ओही गुण से साक्षात् होता. आज समाज में ढेर फूट-मतभेद समाइल बा. लोग हर एक घटना-परिघटना के जाति-धरम के आँखि से देखत बा. सभे अपना के सयान बूझत बा. साहित्यकार अइसन जीव होलें, जे के ना कवनो जाति होला, ना कवनो धरम. उनका खातिर सगरो धरती घर हऽ आ सभे केहू आपन. तबे नू ‘वसुधैव कुटुम्बकम्’ लिखल गइल. कवि रामरक्षा मिश्र विमल जी ओही साहित्यकार जाति-धरम के माने वाला हवें, जे आपसी मनभेद-मतभेद भूलवा के सँघतिया बने खातिर बोलावत बानी. एगो उदाहरण देखीं ना, –\nमान बढ़ाईं जा माटी के भेदभाव सब छोड़ के.\nदुअरा-अँगना कहिया छिटकी मधुर किरिनिया भोर के..\nश्री विमल जी के गीतन के बिम्ब बड़ा साफ बा. पढ़ते पाठक के मन में एक-एक बिम्ब अँजोर कऽ देत बाऽ. मन बरबस कहीं अउरी चल जाता. ‘असो जाए फगुनवा ना बाँव सजना’ के बात होखे चाहें, ‘लागेला रस में बोथाइल परनवा’ के बात होखे, ‘दूब के सुतार’ चाहे ‘फागुन के आसे’ के बात, एह सब रचनन में चित्रन के देख के मन कुछ अउरी सोचे खातिर बेसूध हो जात बा. एगो चित्र रउरो देखीं ना –\nकउआ के उचराई.\nडॉ. रामरक्षा मिश्र विमल जी के रचना संसार के विशेषता में ऊहाँ के लोकोक्ति आ मुहावरा के सहज प्रयोग बा. एह किताब में प्रस्तुत सगरो विधा में लोकोक्ति आ मुहावरा के सहज आ रोचक प्रयोग लउक सकेला. ऊहाँ के अपना आँखिन के देखी के मुहावरन से गढ़ि के प्रभावशाली रूप से सामने राखत बानी. कुछ उदाहरण देखीं –\nखतरा बा लँघला पर आपन सिवान\nकठवति के गंगा में कउआ नहान.\nअब तऽ पनियो में अगिया के\nहलचल होखे लागल बा.\nऔकात बुझाए लागल.\nकवि जी अपना लेखनी के ताकत से गीत, ग़ज़ल आ कविता के आपन जरिया बना के अपना सर्जना के सथवे भोजपुरी संवेदना के नया दिशा देहले बानी, जवन हमेशा साहित्य-प्रेमी लोग खातिर अनुकरणीय रही. ऊँहा के ‘आँखि लाग गइल’ जइसन कवितन में सबके आँख भर देबे के कूबत बा. ओहके पढ़ते भाव के अइसन दरियाव बढ़िया जाला कि कवनो बान्ह टूट जाला. कविश्री के दोहा मीठ पाग में पगल सीख देत बाड़ी सों. ऊहाँ के सगरो दोहा में ठेठ भोजपुरिया, सुभाव आ बात-व्यवहार के पाग बा. एगो देखीं ना, –\nझट से निरनय जनि लिहीं, घिन आवे भा खीस.\nझुक जाए कब का पता, कट जाए कब सीस..\nकिताब के भूमिका पढ़त में कई बेर पता चलत कि कविश्री रामरक्षा मिश्र विमल जी खाली एगो कवि ना हईं, ऊँहा के रचनाकार के सथवे एगो सरस गायको हईं, एगो मजल कलाकारो हईं. ऊहाँ के ग़ज़ल के पढ़ के ऊपर वाला सगरो बातन के सत्यापन हो जात बा. कवि के ग़ज़ल के रदीफ आ काफिया बड़ो बा आ छोटो बा, बाकिर मतला, बहर, सबमें ऊहाँ के रचनाकार अनुभव साफ झलकत बा. पाठकगण ग़ज़ल एक, दू, आठ, दस, चउदह, सोलह, अनइस, बीस, एकइस, बाइस आदि के बड़का आ तीन,चार, छव, नौ आदि के छोटका रदीफ़-काफ़िया देख सकेला. कवि के ग़ज़ल के विषय-वस्तुओ देखे जोग बा. ‘स्वाइन फ्लू’ रदीफ़ पर एगो ग़ज़ल देखीं –\n‘फगुआ के पहरा’ में विषय आ विधा के विविधता कवि के मौलिकता, प्रगतिशीलता आ रचनाशीलता के प्रमाण बा. एह किताब में ‘जिनगी के रंग’ विषयक हाइकुओ बाटे. हाइकु पढ़ला के बाद आजु के हाइकु-प्रकृति के धेयान आ गउवे. पिछलके साल हिंदी हाइकु के सौ साल मनावल गइल ह. ओहके आधार पर कहीं तऽ आजु-काल्ह हिंदी हाइकु-विधा के जवन विधि चलत बा, ओहमे दू गो धारा मिलेला. एगो धारा मानेला कि हाइकु में प्रकृति के चित्रण के साथे दू बिम्बन के प्रस्तुति होखे के चाहीं. एह हिसाब से खाली पाँच – सात – पाँच वर्ण के मिलन के हाइकु नइखे हो सकत. दू गो बिम्ब हाइकु खातिर अनिवार्य मानल जाला. वइसे कविश्री के हाइकु में कइगो बिम्ब बनल बाऽ आ प्रकृति के लगहूँ बा. देखीं –\nकिताब के दूसरका संस्करण हमरा लगे बाऽ. दूसरका संस्करण के नाते एहमें श्रेष्ठ साहित्यकारन से ले के विद्वतजन लोग के टिप्पणियो पढ़े के मिलल बा. ओही में हम मनोकामना सिंह ‘अजय’ जी के टिप्पणी पढ़नी. जवन ‘ही’ आ ‘भी’ के सथवे अंग्रेजी शब्दन के प्रयोग पर बा. भोजपुरी में ढेर लोग ‘ही’, ‘भी’ के प्रयोग करेला. हमरो विचार से ‘ही’, ‘भी’ के प्रयोग भोजपुरी में स्वीकार्य ना होखे के चाहीं. जहाँ अउरी भाषा के शब्दन के प्रयोग बा, भोजपुरी के ओहसे समृद्धि होई. कतहूँ से हानि नइखे. कवि के प्रयोग कइल कुछ हिंदी-अंग्रेजी-उर्दू के शब्दन के देखीं –\nदहशतगर्दी, टीवी, फोन, साउथ, कल्चर, सर पे, रिलैक्स, एहसास, कापी, पेन, प्रॉमिस, सॉरी, स्विच ऑफ, स्वाइन फ्लू, सीबीआई, बेइमान, इंफेक्शन आदि. ‘अनुभव’ शीर्षक एकर पूरा उदाहरण बा. एगो अनुभव रउरो देखीं. बिम्ब, शब्द आ कहे के ढंग देखीं –\nडॉ. रामरक्षा मिश्र विमल जी एगो प्रयोगधर्मी कवि बानी. ऊहाँ के कवितन में विविधता बा, विचार में विविधता बा, जिनगी के हर कोना के अनुभव में विविधता बा आ आदर्शो प्रस्तुति के माध्यम में विविधता बा. किताब पढ़त घरी कई बेर हमके कुछ शब्दन के लिखावट में विविधता लउकल. जइसे ‘अंगना’ चाहे ‘अँगना’ खातिर ‘अङना’ के प्रयोग हमरा कुछ खटकल. भोजपुरी में हमार अनुभवहीनता आ अल्पज्ञता हो सकेला. पहिले कबो ना पढ़ले रहनी हँऽ. एतने ना, सङे, बङला, अङुरी, अमिरित, बिशवास, भूँकल आदि हमके ओही तरह के शब्द लागत बा. किताब में ‘ङ’ के प्रयोग ढेर मिली. एगो उदाहरण –\nसखियन का सङे जाके गंगा नहाइल\nसङे- सङे नून मरिचा साग खोंटि खाइल\nअँखिया लोर बरिसाई …….\n‘फगुआ के पहरा’ निश्चित रूप से भोजपुरी के कइगो मरत शब्दनो के जियतार करे वाला किताब बा. कुछ तऽ अइसन शब्दन के प्रयोग भइल बा, जवन भोजपुरी भाषा के धरोहर बा. ओह शब्दन के सहारे कवनो पंच पर भोजपुरी के पक्ष में सभ्यता, संस्कृति आ साहित्य पर बृहद् चर्चा हो सकेला. बाँव, छवरी, पेन्हि, गर्हुआइल, घरफोरवा, सुसुकत, चुहानी, पखाउज आदि ढेर अइसन शब्द आ भाव बा जवना कारने ई किताब पठनीय, लोकप्रिय आ संग्रहणीय बा. पाठक लोग के एह किताब के एक-एक अक्षर पढ़े के चाहीं. ई किताब खाली काव्य के किताब नइखे रहि गइल, विद्वान लोग के विचार के किताब हो गइल बा. किताब के पहिलके फ्लेप पर प्रेमशंकर द्विवेदी जी के लिखल एकहक गो शब्द रचनाकार आ किताब, दूनो के जोरदार भूमिका प्रस्तुत करत बा. पहिलका फ्लेप से ले के पिछला कवर ले सगरो विचार एगो पाठक आ भोजपुरी साहित्यानुरागी खातिर थाती बा. ई थाती कविश्री विमल जी के लेखनी के कारने बा, ऊहाँ के लेखनी के बहाने बा, एहू खातिर भोजपुरी ऊहाँ के ऋणी रही, आ‘फगुआ के पहरा’ के बहाने अपना सरस साहित्य के रसास्वादन कराहूँ खातिर ऋणी रही. एही शब्दन के साथे कवि के लेखनी के कोटि-कोटि नमन आ सादर प्रणाम.\nकिताब : फगुआ के पहरा (भोजपुरी काव्य संग्रह)\nकवि : रामरक्षा मिश्र विमल\nPrevious Post: देश के पीएम कायर बाड़ें – बतंगड़ 45\nNext Post: रामनाथ कोविन्द देश के 14वाँ राष्ट्रपति


अबीर कहाँ गिरल, पता चलल कि थरिए में : बतंगड़ – 28 – Anjoria\nअबीर कहाँ गिरल, पता चलल कि थरिए में : बतंगड़ – 28\nमार्च 3, 2017 अबीर कहाँ गिरल, पता चलल कि थरिए में, बतंगड़\nजे सुधरल बा ऊ त चुपाइल बा बाकिर जेकरा अपना मरजी का खिलाफ सुधरे के पड़ल बा ओकर पीड़ा उहे बता सकेला जे भोगत बा भा भोगले बा. नोटबन्दी के मार से जेकरा प कवनो असर ना पड़ल ओह फकीर के का मालूम कि ओकरा प का बीतत बा जेकरा आपन नोट अइसे पचावे के पड़ल कि ढकचे के ना पड़े. पेट फूलल जात बा बाकिर ढकार लीहल मना बा. आ आयकर में अइसन अइसन लोग भरल बा जे गुदगुदवले जात बा कि कवनो तरह से डकार निकल जाव आ ओकरा गन्ध से मालूम हो जाव कि का आ कतना पचा के बइठल बाड़ें. जब नोटबन्दी के एलान भइल त पहिला दिने सोनारन के बहार रहे. फेरू कुछ दिन ले बैंक कर्मचारियन के बहार के दिन आइल आ अब आयकर वालन के दिन आवत लागत बा. एकरा बाद सीबीआई वालन के दिन आई. कहे के माने कि सृष्टि में सभका ला इन्तजाम रहेला देर सबेर.\nअतना दिन बात आजु नोटबन्दी याद पड़ल त ओकरा पीछे महाराष्ट्र के लोकल चुनाव नतीजा बा. एह देश में सिस्टम से अधिका सिस्टम के काट चलेला. तू डाढ़ डाढ़ हम पात पात. बस अबकी इहे पता ना चलल कि एह चोर सिपाही वाला खेल में बाजी केकरा हाथे लागल. कुछ त एहू चलते कि खेल अबहीं चालू बा आ पता ना कब ले चालू रही. नोटबन्दी का एलान का बाद जेकर करेजा जेतने फाटल ऊ मोदी के ओतने गरियवलसि आ गरियवले जात बा. पता ना ई कइसन तानाशाह ह जवना के अपना विरोधियन के इचिको परवाह नइखे. ना त पीएम के त बाते छोड़ दीं अइसन अइसन सीएम बाड़न कि अपना आलोचकन के मुँह बन्द करे में इचिको देरी ना करसु आ अपना के लोकतन्त्रिओ बतावत रहेलें. वइसे हमरा त इहो लागत बा कि एह देश में आन्दोलन चलावे के बेंवत नइखे रहि गइल केकरो में. देश शुक्रगुजार बा अन्ना हजारे के जिनका जनाआन्दोलन से अइसन जहर पैदा हो गइल कि अन्नो नीलकंठ बने के बेंवत ना जुटा पवलें. आ आन्दोलन का अभाव में जनमत जाने के सोर मेटा गइल.\nनेतवन के घेरले चमचा उनुका के जानहीं ना द सँ कि जनता का चाहत बिया. भाड़ा के भोंपू आ दलाल पत्रकार एह लोगन के अस अन्हार में रखले रहलें कि एह लोग के सचाई के पतो ना चलल. जब से होश सम्हरले बानी तब से इयाद नइखे पड़त कि केन्द्र सरकार के कवनो अइसन फैसला आइल होखो जवना से देश के आदमी आदमी पर तुरते असर पड़ गइल होखो. आम आदमी के कम परेशानी ना भइल बाकि ऊ अपना के बस इहे सोच के तोस दे दिहलसि कि एह लाइन का बाद शायद अब फेरु कवनो लाइन में लगला के मजबूरी ना रहि जाई. आ बरीसन से देश के लूटत नेतवन के लागल कि जनता अपना परेशानी के बदला वोट में निकाल ली. अब लागत बा कि ओह लोग के आस हमेशा हमेशा ला टूट गइल. काहे कि नोटबन्दी का बाद जतना चुनाव आइल सभ में भाजपा आपन परचम लहरा देखवलसि. कुछ दिन ले त एकरा के पंचायत चुनाव का नाम प महटियावलो गइल कि लोकल चुनावन के मुद्दा कुछ दोसरे होला. आ जब राज्यन के चुनाव होखी तब जनता के मूड के असल थाह लागी.\nमुम्बई आ महाराष्ट्र के अउरी नगरपालिकन के चुनाव में शिवसेना आ भाजपा के सीधा लड़ाई एक दोसरा से हो गइल त विरोधियन के लागल कि अब आइल बा ऊँट पहाड़ का नीचे. बाकि इहो आस पूरा ना हो सकल. ओहिजो भाजपा के कमल खिल गइल. आ हिन्दुत्व के समर्थकन के एह लड़ाई में विरोधिए खेते लाग गइलें. आ कुछ दिन में सुने देखे के मिल जाई कि अबीर कहाँ गिरल, पता जलल कि थरिए में. यूपी चुनाव के चार दौर बाकिए रहल जब महाराष्ट्र वाला रीजल्ट आ गइल. देखल जाव कि एह रीजल्ट के का असर पड़त बा राज्यन के बाकी चुनाव पर. हिन्दुत्व के सिपाहियन के ताकत अतना त होइए गइल बा कि अब अपने में दू दू हाथ क लेवे के मौका निकाल लेत बा. यूपी जइसन राज्य में एकहू टिकट दोसरा के दिहले बिना लड़ि लेवे के, रमजान जस बिजली दिवाली में माँगे के, कब्रिस्तान का साथे शमशान माँगे के हिम्मत आ जात बा.\nदुअरा सवतिया के पिया के बरतिया : बतंगड़ – 27


मोदी मौनी बाबा काहे बन गइले ? – Anjoria\nबाबा लस्टमानंद से अचके में रामचेला पूछले, बाबा हो! ई आपन मोदी जी आजुकाल कुछ बोलत काहे नइखन ? बाबा कहले, अब तूं ही बतावऽ कि मोदी जी सरकार चलावस कि बकबकास. अरे सरकार चलावल कवनो बैलगाड़ी चलावल ना नु ह कि जबले बैलन के गरियावल ना जाई, ओकनी से आपन रिश्ता ना जोड़ल जाई तबले बैलगाड़ी ना चली. देश चलावल बड़हन काम ह.अब देश चलावे खातिर चुनाव जीते के परे ला आ चुनाव जीते खातिर जबान चलावे के होला. इहो जानल जरूरी बा कि सत्ता देह धाजा से ना भेंटाला, ओकरा खातिर जबान चलावल बेहद जरूरी बा. जे जबान ना चला सकी ऊ राज का चलाई. लेकिन हमरा अब जा के बुझाइल ह कि देश चलावे खातिर जुबान चलावल मना बा. नया नियम बनल बा रामचेला कि जब जुबान बंद हो गइल त जान ल कि राज चल रहल बा. जब जबान चले लागे त बूझि जइह कि अब राजनीति चलऽता. लेकिन ई जे बुड़बक जनता बा नू ऊ बूझते नइखे. ओकरा सरकार के बकबकात देखे के आदत पड़ गइल बा. ऊ ना लउके त दिमाग गड़बड़ाए लागेला. अब तहरा अइसन बुड़बक लोग जे चुनाव के समय मोदी जी के शेर कहत रहे ऊ लोग के कहल ह कि बकरी ना मेमियाये त ठीक बा लेकिन शेर ना गरजे त का बात भईल. लेकिन ई त मेमियातो नइखन.\nरामचेला कहले, बाबा, अब लोग टी वी में रिचार्ज भरवा के चैनल बदल-बदल के देखऽता कि कतहुं त शेर गरजत लउके. कहीं कुर्ता के बांह चढ़ावत लउकस चाहे भौंह तनले लउकस. कागज फारत लउकस पर सभत्तर चुप्पी बा. जेकरा सबसे जियादा गरजत देखल गइल ऊ चुप बइठल बा. पुरनका मौनी बाबा अइसन. बुझाता कि कवनो गुप्त समझौता भइल बा. पुरनका मौनी बाबा जेकरा से मोदी जी सत्ता के चार्ज लिहले ऊ कवनो मंतर दे गइल बाड़े कि भइवा, सत्ता चलावे के बा त जबान मत चलइहे ! जहां जबान चलऽवलऽ कि उ सब लोगवा लागी गरजे जे चुप बा. अइसन चुप्पी साधऽ कि लोग बोले के पहिले सौ हाली सोचे.\nबाबा कहले, देखऽ रामचेला, कवनो गद्दी पर बइठे खातिर भले जुबान चलावे के परो लेकिन ओह पर कायम रहे खातिर जबान बंद राखे के होई. एगो जोगी बाबा रहले. सांस चलावे के कला जनता के सिखावस आ भोरे उठा के सबके अनुलोम विलोम करावस आ जब तक ई सब करस तबले बकबकात रहस. अब जइसे लाभ के गद्दी भेंटाइल सब कुछ त्याग दिहले. अब कहऽतारे कि सब लोग सांस चलावे आ हम आपन धंधा चलावऽतानी. अब देखऽ शेयर बाजार में सटोरिया लोग जतने जबान चलावे ला ओतने बजार चलेला. जइसहीं बजार के चाल बंद भइल कि सबके जबान पर ताला लाग जाला. जान जा रामचेला, जब मोदी जी के जबान चलत रहे त एतना वादा क दिहले कि अब यादो नइखे पड़त. अब जबान बंद क के चुपचाप टाइम निकालल जा रहल बा. मालूम बा कि कुछ दिन के बाद लोगवा खुदे भूला जाई, ना त गफलत में परि जाई कि पहिले का मांगी. पहिले पियाज मांगीं कि टमाटर. जे गद्दी पर बइठल बा ऊ जानऽता कि लोग के चिल्लाये चाहे गरियाये के एगो सीमा होला. चिल्लात-चिल्लात लोग चुप हो जाई एकरा बाद देश के चरऽ भा खा, केहू बोले वाला नइखे.\nPrevious Post: दिल्ली में भोजपुरी-मैथिली कवि सम्मेलन\nNext Post: पल में परलय होएगा बहुरि करोगे कब (बतकुच्चन 165)\nजिम्मेदारी अईला पे आदमी के बोलती बंद होइये जाला. बहुत नीमन. धन्यवाद जयंती पांडेय ji


When liquor was banned the mafia dropped the government Bhojpuri Special: जब दारू पs रोक लागल तs सरकार गिरा देले माफिया!\nBhojpuri Special: जब दारू पs रोक लागल तs सरकार गिरा देले माफिया!\nबिहार में एह घरी तs शराबबंदी पs पक्ष अउर विपक्ष में घमासान मचल बा. लगत बा कि एकरा से बड़ कवनो मुद्दे नइखे. पहिला बेर तs नशखोरी रोके खातिर बिहार में एतना कड़ाई भइल बा, लेकिन ओकरो पs राजनीत तेज हो गइल बा. बिपक्ष के नेता तेजस्वी जादव के कहनाम बा कि नीतीश सरकार के शराबबंदी फेल हो गइल बा.\nबिहार दिवस (22 मार्च) मनावे के तइयारी होत रहे. आयोजन समिति के बइठक में बिहार के पुरानका गौरव पs चरचा भइल. जेपी आंदोलन के मशहूर नेता कलानाथ कमल, लेखक धरमदेव राय अउर समाजसेवी रंगबहादुर आपन-आपन बिचार रखले. मीटिंग खतम भइल तs रंगबहादुर कहले बिहार में एह घरी तs शराबबंदी पs पक्ष अउर विपक्ष में घमासान मचल बा. लगत बा कि एकरा से बड़ कवनो मुद्दे नइखे. पहिला बेर तs नशखोरी रोके खातिर बिहार में एतना कड़ाई भइल बा, लेकिन ओकरो पs राजनीत तेज हो गइल बा.\nबिपक्ष के नेता तेजस्वी जादव के कहनाम बा कि नीतीश सरकार के शराबबंदी फेल हो गइल बा. उनका मोताबिक, शराबबंदी लागू भइला के बाद बिहार में लगभग 50 लाख लीट शराब आ चुकल बा. उनकर आरोप बा कि बिहार में शराब के नजाइज धंधा 20 हजार करोड़ तक ले पहुंच गइल बा. कलानाथ कमल कहले, शराबबंदी खाली कानून से लागू ना होई. एकरा खातिर हर अदिमी के अपना मन में सोचे के पड़ी. शराब से धन और शरीर दूनो के नोकसान बा. पीयला-बेंचला पs जेल जाये के खतरा बा. एकरा बादो अगर शराब के धंधा चल रहल बा तs एकरा खातिर के दोसी के बा ? शराब माफिया में तs अइसन ताकत बा कि ऊ सरकार के भी गिरा सकेला.\nशराब लॉबी गिरवले रहे मोरारजी सरकार\nकलानाथ कहले, अगर मोरारजी देसाई के सरकार पांच साल चल गइल रहित तs आज से 45 साल पहिलहीं देश में शराबंदी लागू हो गइल रहित. लेकिन शराब माफिया उनकर सरकार के चले ना देले. नीतीशो जी बिधानसभा चुनाव के समय कहले रहन कि शराब माफिया उनका के हरावल चाहत रहन. हारत हार बंचले भी. असल में शराब के धंधा में रोपेया के अइसन बरसात बा कि एकरा पs रोक के तुरंते बिरोध होखे लागे ला. कुछ नेता अउर अफसर के मेल से माफिया सरकार के डांवडोल करे लागे ले. मोरारजी देसाई बहुत कड़क प्रधानमंत्री रहन. शराब के बेलकुल खिलाफ रहन. 1978 में ऊ शराबबंदी लागू कइले. ऊ जानत रहन कि शराबबंदी अगर एक बेर पूरा देस में लागू होई तs बबाल मच जाई. एह से ऊ घोषण कउले कि पहिला चरण में देश भर के एक चउथाई सरकारी शराब के दोकान बंद कइल जाई. लेकिन जइसहीं एकर एलान भइल, बिरोध हेखे लागल.\nशराब माफिया गरलवले रहन मोरारजी सरकार ?\nकलानाथ के बात जारी रहे. पूर्व सांसद अउर बरिष्ठ समाजवादी नेता रामजीवन सिंह एक बेर शराब अउर समाज के बिचारगोष्ठी में कहले रहन, 1978 में मोरारजी सरकार चरणबद्ध रूप से शराबबंदी के एलान कइले रहे. एह एलान से से ‘लीकर सिंडिकेट’ में खलबली मच गइल रहे. बड़का-बड़का शराब माफिया मोरारजी सरकार के गिरावे खातिर साजिश रचे लगले. आखिरकार मोरराजी सरकार दूए साल में गिर गइल. अइसे तs बिबाद जनसंघ के नेता के दोहरी सदस्यता (पार्टी अउर संघ) पs शुरू भइल रहे लेकिन एह बिबाद के हवा देवे में शराब लॉबी के भी हाथ रहे. राजनारायण दोहरी सदस्यता के अइसन बिरोध करे लगले कि मोरारजी सरकार डंवाडोल हो गइ. चरण सिंह के परधानमंतरी बने के लालसा रहे. शराब लॉबी चाहत रहे कि मोरारजी सरकार कइसहूं गिर जाव जवना से कि शराबबंदी लागू ना हो सके. मोरारजी देसाई नियम के बहुत पक्का रहन. कतनो बड़ नेता होखस ऊ नियम से कवनो समझौता ना करत रहन.\nसपना रहल अधूरा\nकलानाथ मोरारजी देसाई के कड़ियल मिजाज के कहानी सुनवले. पूर्व सांसद अउर मंतरी रामजीवन बाबू के मोताबिक, एक बेर कर्पूरी ठाकुर जी उनका साथे (रामजीवन बाबू) परधानमंतरी मोरारजी देसाई से मिले खातिर गइल रहीं. पूर्व सांसद हुकुमदेव नारायण जी भी साथे रहीं. मोलकात सांझ6बजे के5मिनट पs तय रहे. मोरारजी देसाई समय पs अपना चेम्बर में बइठल रहीं. कर्पूरी जी ऊहां पहुंचले तs समय हो गइल रहे6बज के7मिनट. तब मोरारजी देसाई कहले, “आप दो मिनट लेट आये हैं. इसलिए अब मुलाकात कल सुबह9बज कर 30 मिनट पर होगी.” मोरारजी देसाई के सख्त रवैया से नेता लोग भी घबरात रहे. जनता पार्टी के अधिका नेता मोरारजी देसाई से मुक्ति में ही आपन भलाई समझले. सरकार गिर गइल. चरण सिंह परधानमंतरी बनले. शराबबंदी के सपना अधूरा रह गइल.\nहरियाणा में कइसे फेल भइल शराबबंदी ?\nकलानाथ के बात सुन के धरमदेव राय कहले, अइसने कहानी बंसीलाल के बा. बंसीलाल इमरजेंसी में बिबादित नेता रहन. लेकिन कांग्रेस से अलगा भइला के बाद ऊ जनसरोकार के राजनीत कइले. 1996 के हरियाणा बिधानसभा चुनाव में बंसीलाल हरियाणा बिकास पार्टी के बैनर पs मैदान में कूदल रहन. भाजपा साथे समझौता कइले रहन. चुनाव में ऊ घोषाणा कइले रहन कि अगर सरकार बनी तs शराबबंदी लागू कइल जाई. शराब से तबाह घर-परिवार के लोग बंसीलाल के भरपूर समर्थन देले. सरकार बन गइल तs ऊ छव महीने के भीतरे शराबबंदी लागू कर देले. लेकिन सरकार में उनकर बिरोध शुरू हो गइल. मंतरी अअर अफसर कहे लगले कि शराबबंदी से 1300 करोड़ रोपेया के नोकसान हो गइल. शराब पs रोक के बाद हरियाणा में अगर-बगल राज्य से तस्करी होखे लागल. हालत अइसन खराब हो गइल कि माफिया स्कूल के लइकन से शराब के तस्करी करावे लगले. जेकरा भिरी साधन रहे ऊ पंजाब अउग दिल्ली जा के पीये लागल. घर के औरत त परेशान हो गइली सन. पहिलहूं से स्थिति खराब होखे लागल. एकरा बाद शराबबंदी के अइसन बिरोध होखे लागल कि बंशीलाल डेरा गइले. सरकार बचावे खातिर 21 महीना बाद ऊ शराब के फिरी कर देले. दारू फेन बेरोकटोक बेंचाये लागल.\n....तब का कानून खराब हो गइल?\nबिहार में भी हरियाणा जइसन माहौल बनावे के कोशिश हो रहल बा. कांगरेस के नेता कहत बाड़न कि शराब के दाम तीन गुना बढ़ा के बेंचे के मंजूरी दिहल जाव. दारू महंगा हो जाई तs केहू ना पीही. लेकिन ई का माने वला बात बा? जब पीये वला गहना-गुरिया, खेत-बधाऱ बेचे खातिर तइयार बा तs ओकरा पइसा के कवनो कमी होई ? ई तs घर के नास करे वला बात हो जाई. बिरोधी दल चाहे जवन कहे लेकिन नीतीश जी मोरारजी देसाई अइसन नियम पर अड़ल बाड़े. ऊ कह देले बाड़े कि शराबबंदी से कवनो समझौता ना होई. बिहार सरकार करोड़ो रोपेया के दारू जप्त कइलस, केतना दरोगा-पुलिस के सस्पेंड कइलस. तबहूयों दारू बंद ना भइल . अगर लोग कानून के पालन ना करस तs का कानून के खराब कहल जाई ? कलानाथ के सवाल पs धरमदेव राय अउर रंगबहादुर हुंकारी में मुड़ी डोलावे लागले. (लेखक अशोक कुमार शर्मा वरिष्ठ स्तंभकार हैं.)


स से हुंसियार रहे नारी जाति – Anjoria\nApr 22, 2012 भोजपुरी, लस्टम पस्टम\nअपना देश में मेहरारू जात हमेशा खतरा में रहेले. पहिले बंगाल में कवनो खतरा ना रहे पर अब त इहों खतरा बढ़ि गइल बा. अपना देस के मेहररूअन के समय-समय पर अनेकानेक दुश्मन से सामना होत रहेला आउर ओहमें सबसे पहिला नाम ओकनी के ‘सास’ के होला, जे बहू लोगन के मोताबिक सांस ले ना लेवे देली सन. ‘शुगर’ के बीमारीओ मेहरारुन के खतरनाक साथी ह आ जब बेमारी न हो त इहो जान लीं कि सिरदर्द मने कपरबथ्थी ऊ लोग के सबसे प्रिय बहाना ह. इहे ना सड़ल सब्जी आ सखियन से कम खतरा नइखे. शादी के पहले उनकर ‘सनम जी’ उनकी सहेलियन का ओर ना सरक जास इहो डर रहेला. जब सनम जी के कवनो सहेली सौगात देली सन त बूझि जाईं कि शक से सका जाली सन. एह बीच ‘सगाई’ नाम के एगो अउरि शत्रु से सामना हो जाला. ई ‘संक्रमण’ से बेचारी उबरबे ना करे कि ‘सुहागरात’ के डर सतावे लागेला. ई डर से ऊ सुस्त हो जाली सन.\nऊ खतरा से उबरके जब सामान्य होखे ली तबे रोज-रोज के साथी शत्रु के रुप ‘साजन’ सामने आ जाले. ई डर के भगावे के खातिर ऊ लोग हमेशा सजत संवरत रहेला. हालांकि ई ‘सजलो-संवरल’ एगो खतरा बन के आस पास के लईकन के जरिये ‘संदेह’ रुपी एगो खतरनाक बेमारी उनका पतिदेव में पैदा क देला आ बेमारी के सबसे खराब नतीजा सौत के रूप में सामने आवेला. अब मेहरारुन के सबसे खतरनाक शत्रु ‘सौत’ हो जाली सन. सौत के नांव से त सपनो में भी डेराली सन. अगर एतना सबकुछ हो जाए तो एतना ‘सदमा’ ऊ लोग के लागे ला कि जिनगी जहर हो जाला. ‘समाजो’ मेहरारुन खातिर बड़ा खतरा बा. समाज के देखावे ऊ का ना करे ली सन. ‘संत’ रुपी खतरा भी समाज क दिहल एगो शत्रु ह जे ‘संतान’ के नाम पर मेहरारून के डेरावत रहेला. एह ‘संत रुपी’ डर से ऊ अतना डेराइल रहेली कि ओह खातिर कुछुवो करे के तइयार हो जाली.\nआधुनिक महिला लोग खातिर ‘सिनेमा’ एगो आर्थिक खतरा ह. एहमें जवन कपड़ा देखावे ला ओकरा चक्कर में ऊ जरूरी समान किने के भुला जाली सन.\nमेहरारू मरदन क तुलना में अधिका भावुक होली सन. एही से संकट में फंसल लोग के समझावे लागे ली सन आ ई समझावल एगो नया शत्रु पैदा क देला आ घर में सास से, साजन से, सफाई देवे के परेला. एह से मेहरारू लोग ई बात के गांठ बांध लेउ कि ‘स’ से सारा उमर बांच के रहीं आ शान से बिना शक – शर्मिदगी के जिनगी गुजारीं.\nजीवन से नत्थी बा कई गो बात